description: Massimeeleavaldus täieliku abordikeelu vastu andis Poola valitsusele alandlikkuse õppetunni, ütles haridusminister täna ja lisas, et täielikku abordikeeldu ei tule.

title: Poola valitsus loobus täieliku abordikeelu toetamisest

maintext:
Teadus- ja kõrgharidusminister Jarosław Gowin ütles, et naiste protest pani meid mõtlema ja andise meile alandlikkuse õppetunni.
Ka senati spiiker teatas, et parlamendi ülemkoda ei algata eelnõu, mis Poola niigi karme abordipiiranguid veelgi kitsendaks.
Valitsuse ja parlamendi esindajate kommentaaride põhjal võib oletada, et Poola konservatiivne valitsus loobub toetamast äärmiselt ebapopulaarseks osutunud ettepanekut abort mis tahes olukorras ära keelata.
Poola naised protestisid esmaspäeval abordikeelu vastu ülemaalise streigiga.
1993. aastal jõustunud Poola abordiseadus on üks rangemaid kogu Euroopas. Selle alusel on abort lubatud vaid juhtudel, kui ema elu on ohus, kui loode on parandamatult kahjustunud või rasestuti vägistamise või verepilastuse tagajärjel.
Parlamendikomisjonis arutlusel olev ettepanek muudaks abordi ebaseaduslikuks kõigil juhtudel. Aborti taotlevaid või protseduuri läbi viivaid arste ähvardaks kuni viie aasta pikkune vangistus.
Ettepanek läks parlamenti arutlusele pärast seda, kui kogus 450 000 toetusallkirja.


description: Hollandi paremliberaalse Vabaduspartei (Partij voor de Vrijheid)  juht Geert Wilders peab astuma täna vihakõne õhutamise eest Schipholis kohtu ette, kuid poliitiku sõnul ei kavatse ta seda teha.

title: Hollandi poliitik Geert Wilders peab astuma vihakõne tõttu kohtu ette

maintext:
Kui kohus Wildersi süüdi mõistab, võib teda oodata ees üks aasta vanglat ja trahv, edastab BBC.
Wilders on korduvalt kritiseerinud islamiusku ja moslemeid, nõudnud koraani keelamist ja kõikide Hollandis asuvate mošeede sulgemist.
Kuid Wilders ületas Hollandi võimude silmis igasuguse piiri 2014. aastal, mil ta küsis oma partei sündmusel, kas hollandlased tahavad Hollandisse vähem või rohkem marokolasi. Prokuröride sõnul õhutas poliitik oma kõne ja suhtumisega vihavaenu ning erinevate inimgruppide vahelisi vastuolusid.
Wildersi toetajad hüüdsid talle, et soovivad vähem marokolasi ning poliitik vastas, et seda annab organiseerida.
Wilders teatas nüüd, et tema kohtu alla andmine, süüdistatuna vihakõne pidamises, on sõnavabaduse piiramine ja tema õiguste rikkumine.
«Tegemist on poliitilise nõiajahiga, milles ma ei kavatse osaline olla ega koostööd teha,» teatas poliitik.
Hollandis on järgmise aasta märtsis parlamendivalimised ja nüüdse küsitluse kohaselt on Wildersi partei hollandlaste seas populaarne.
Vabaduspartei on populaarsuselt jõudnud peaminister Mark Rutte Rahvapartei Vabaduse ja Demokraatia Eest (Volkspartij voor Vrijheid en Democratie - VVD) kandadele, ennustuste kohaselt võivad mõlemad parteid saada Hollandi 150-kohalises parlamendis 35–29 kohta.

fasttext_language: et


description: Lech Kaczyński perekond nõustus Smolenski lennukatastroofis hukkunud Poola endise presidendi säilmete väljakaevamisega osana uuest juurdlusest lennuõnnetuse suhtes, teatas endise riigipea kaksikvend Jarosław Kaczyński täna.

title: Smolenski katastroofis hukkunud Poola riigipea säilmed kaevatakse üles

maintext:
«Olen nõustunud prokuröri otsusega ekshumeerimise kohta. Minu venna säilmed kaevatakse välja ühena esimestest kui mitte kõige esimesena,» lausus võimupartei Seadus ja Õiglus (PiS) juht Kaczyński usutluses uudisteportaalile Onet.
President ja tema kaaskond hukkusid 2010. aasta 10. aprillil Katõni massimõrva mälestusüritustele suundudes.
PiS naasis mullu novembris seitsmeaastase vaheaja järel võimule.
Jarosław Kaczyński ja teised partei juhtliikmed on seadnud algusest peale kahtluse alla uurimistulemused, mis ütlevad, et Venemaale suundunud presidendilennuki allakukkumine oli õnnetus.
Nad on nimetanud ekspeaminister Donald Tuski juhitud juurdlust skandaalseks.
PiSi valitsus alustas võimule naasmise järel lennukatastroofi asjaolude suhtes uut juurdlust, lükates tagasi eelmise uurimise järeldused, mille kohaselt olid õnnetuses süüdi Poola pilootide ja Vene lennujuhtide eksimused.
«Surnukehi ei vaadatud pärast Poolasse tagasitoomist uuesti üle. Lahkamist läbi ei viidud,» ütles PiSi liider ohvrite kohta, kelle seas olid relvajõudude ülem, keskpanga juht ja presidendi naine.
Delegatsioon oli teel Venemaale Katõni metsa, kus Nõukogude salapolitsei tappis 1940. aastal tuhandeid Poola sõjaväeohvitsere. Moskva eitas massimõrva toimepanemist 1990. aastani.
Riigiprokurör otsustas juunis ohvrite säilmed ekshumeerida, et selgitada välja nende surma põhjused. Endine president on maetud koos oma naise Mariaga Krakówis Waweli kuningapalee hauakambrisse, kus hoitakse ka Poola iseseisvussõja kangelase Josef Pilsudski säilmeid.


description: Jeemenis ei ole tegelikkuses mingisugust vaherahu, teatas neljapäeval Saudi Araabia juhitav koalitsioon.

title: Jeemenis mingit vaherahu liitlaste hinnangul pole

maintext:
Koalitsiooni esindaja sõnul rikkusid huthimässulised ÜRO vahendatud relvarahu kohe pärast selle jõustumist ja liitlased avasid vastutule.
Kolm päeva kestma pidanud vaherahu eesmärgiks oli toimetada tsiviilisikutele humanitaarabi. Vaenutegevus pidi kava kohaselt lõppema kolmapäeva öösel kell 23.59 ja kestma 72 tundi.
Tegemist oli juba kuuenda katsega kehtestada relvarahu huthimässuliste ja Saudi Araabia juhitud koalitsiooni toetatud valitsusmeelsete vägede vahel.
"See on nagu mingisugune pilkamine see nende kolmepäevane vaherahu. Sõda peab lõppema," ütles 32-aastane Sanaa ametnik Ali al-Doush.
Jeemeni konfliktis on vastamisi rahvusvaheliselt tunnustatud presidendile Abedrabbo Mansour Hadile lojaalsed jõud, mida toetab Saudi Araabia juhitav koalitsioon ning šiiamässulised huthid ja nendega liidus olevad ekspresident Ali Abdullah Saleh 'le lojaalsed väed.


description: Brasiilia endine president Luiz Inácio Lula da Silva on uurimise all väidetava liikmesuse tõttu kuritegelikus ühenduses, mis organiseeris riikliku naftafirma Petrobras paljaks riisumise, teatas ülemkohus neljapäeval.

title: Brasiilia kohus uurib Lula kuulumist kuritegelikku ühendusse

maintext:
Kohtunik Teori Zavascki andis käsu Lula lisamiseks uurimise all olevate isikute sekka. Brasiilia endisele riigipeale on juba esitatud korruptsioonisüüdistus.
Prokuratuur esitas septembris Lulale ja tema naisele süüdistuse Lula ametiajal aastatel 2003-2011 põhjendamatute eeliste saamises muu hulgas nende rannaäärse korteri ehitanud ehitusettevõttelt OAS, mis on ühtlasi segatud ka Petrobrasi ümber lahvatanud korruptsiooniskandaali.
Petrobrasi skeemi juhtivkohtuniku Sérgio Moro sõnul usuvad prokurörid, et endine president sai OAS-ilt naftatöötlustehastega seotud lepingute vahendamise eest altkäemaksuna 1,15 miljonit dollarit.
Prokurörid on varem nimetanud Lulat Petrobrasi paljaks riisunud skeemi «ülemjuhatajaks».
Kolmapäeval esitati Lulale süüdistus altkäemaksu võtmises tulusa lepingu vahendamiseks oma õepoja jaoks ehitusfirmalt Oderbrecht hüdroelektriprojekti elluviimiseks Angolas.
Siiski pole seni esitatud mingeid tõendeid Lula väidetava juhtrolli kohta Petrobrasi skeemis.
Vasakpoolne ekspresident on üleastumisi korduvalt eitanud, öeldes, et talle esitatud kahtlustused ja süüdistused on suunatud tema konkurentsist välja lülitamisele enne 2018. aasta presidendivalimiste kampaaniat.
Töölisklassi päritolu Lula oli Brasiilia president ajal, mil riik tegi läbi majandusbuumi ning tõusis maailma kiirema majanduskasvuga riikide sekka. 2011. aastal andis ta võimu üle lähedasele liitlasele Dilma Rousseffile, kes tagandati 31. augustil ametist.
Korruptsiooniuurijad tuvastasid 2015. aastal ulatusliku petuskeemi, mille raames petsid Petrobrasi juhid ja alltöövõtjad firmalt aastakümne jooksul üle kahe miljardi dollari ning andsid poliitikutele ja parteidele altkäemaksu.
Skandaal haaras endasse pea kogu Brasiilia poliitilise ja ärieliidi.
Juurdluse raames on süüdistuse saanud või vangi mõistetud kümneid poliitikuid ja ärimehi.


description: Üle terve Ameerika Ühendriikide on levinud skeem – et teenida raha, müüvad politseijaoskonnad edasi relvi, mis nad on kurjategijatelt konfiskeerinud.

title: Ameerika politsei teenib kurjategijate relvade pealt kasumit

maintext:
Praktika on lubatud vähemalt 16 osariigis. Võõrandatud relvad ei lähe seal mitte hävitamisele, vaid edasimüügile. Ehkki paljud on praktikale vastu, leidub sellele mõjuvõimas toetaja – Rahvuslik Relvaliit ehk NRA, kelle sõnul oleks relvade hävitamine raiskamine. Äri käib hoolimata osade politseinike hirmust, et tapariistad võivad jõuda tagasi tänavale kurjategijate kätte.
Näiteks ostis eelmise aasta jaanuaris Minnesotas relva 68-aastane Raymond Kmetz. Kuna tal endal oli relva omamise keeld, kasutas ta selleks vahemeest – viimane hankis talle püssi, mille oli maha kandnud kohalik politseijaoskond. Kmetz viis läbi rünnaku, milles jõudis enne hukkumist haavata kahte politseinikku. Pärast leiti tema autost veel kaks relva, mis olid juba varem jaoskonnast läbi käinud. Sarnane juhus kordus hiljuti Las Vegases.
«See praktika loob keskkonna, kus vaprad mehed ja naised peavad nende relvadega uuesti vastamisi astuma,» kirjeldab mundrikandjate suhtumist Tennessee osariigi Chattanooga linna politseiülem Fred Fletcher.
Võõrandatud relvade müügi on juba keelanud Seattle. Chicago, New York ja Los Angeles saadavad neid hävitamisele. Mujal on praktika aga levinud. «Politseijaoskonnad ei tohiks olla sunnitud raha teenimiseks müüma relvi, mida on kasutatud kuriteos,» lausus Connecticuti senaator Chris Murphy.


description: Euroopa Liit alustab täna oma välispiiride valvamise tõhustamist.

title: EL tõhustab välispiiride valvamist

maintext:
Uus 1500-liikmeline rühm võidakse saata osaliselt või täiskoosseisus appi näiteks siis, kui piiriületuspunktidesse hakkab migrante kogunema.
Piirivalve tõhustamisega loodetakse parandada Ida- ja Lääne-Euroopa riikide suhteid, mis jahenesid põgenikekriisi tõttu.
Uus rühm tegutseb Euroopa piirivalveameti Frontex alluvuses.


description: Moskva ja Washingtoni suhted on drastiliselt muutunud, ütles täna Vene välisminister Sergei Lavrov.

title: Lavrov: Moskva ja Washingtoni suhted on drastiliselt muutunud

maintext:
«Oleme täheldanud asjaolude drastilist muutumist selles osas, mis puudutab praegu USA Venemaa-poliitika aluseks olevat agressiivset russofoobiat,» lausus Lavrov usutluses telekanalile Pervõi kanal.
Ministri väitel pole tegemist üksnes retoorilise russofoobia, vaid agressiivsete sammudega, mis puudutavad Venemaa rahvuslikke huvisid ja seavad ohtu julgeoleku.
«See on NATO ja selle taristu lähenemine meie piiridele, ameerika raskerelvade, Põhja-Atlandi alliansi lennuväe ja õhutõrje paigutamine meie ja meie liitlaste piiridele nii Euroopa kui Aasia lõigus. Kahtlemata on ka sanktsioonid ebasõbralik, ma ütleks vaenulik tegevus,» märkis ta.
Saatejuhi vahemärkusele, et avaldus Vene-USA suhete drastilisest muutumisest on väga tõsine asi, vastas minister: «Muidugi, see on minu meelest fakt.»
Lavrovi väitel ilmutas Moskva väga kaua strateegilist kannatlikkust, sest suhete halvenemine olevat USA süül ühepoolselt alanud juba ammu enne Ukraina sündmusi.
Ministri sõnul astus just nende muutuste tõttu Moskva välja ka relvaplutooniumi utiliseerimise leppest. Lepe näeb ette sellist võimalust, lisas ta.
«Lepe sõlmiti ajal, mil suhted olid normaalsed, tsiviliseeritud, kui kumbki teineteise suhtes häbematult ei käitunud, ei püüdnud partnerit mingi paariana näidata, ei tegelnud solvangutega ega püüdnud sekkuda siseasjadesse,» lausus Lavrov.
Ministri sõnul ei kavatse Venemaa leppest väljumisest hoolimata kasutada ühelgi tingimusel plutooniumi sõjalistel eesmärkidel.


description: Venezuelas algasid pühapäeva hilisõhtul kriisikõnelused sotsialistliku valitsuse ja opositsiooniliidrite vahel, teatasid osalejad.

title: Venezuelas algasid kriisikõnelused valitsuse ja opositsiooni vahel

maintext:
Venezuela president Nicolás Maduro süüdistas teisipäeval opositsiooni enamusega parlamenti omakorda riigipöördes, kui rahvaesindajad hääletasid tema kohtu alla andmise üle seoses poliitilise- ja majanduskriisiga.
Opositsiooni enamusega Venezuela parlament teatas pühapäeval, et president Nicolás Maduro "režiim" sooritas riigipöörde, kui võimude otsusega takistati rahvahääletuse korraldamist riigipea tagandamiseks.
Venezuela opositsioonijuhtidel keelati riigist lahkuda
Venezuela endine presidendikandidaat Henrique Capriles ütles eile, et tema ja veel seitse opositsiooniliidrit on said kohtult korralduse, mis keelab neil riigist lahkuda.


description: Soomel ei ole võimalik praegu põgenikekvooti tõsta, ütles siseminister Paula Risikko täna.

title: Soome siseminister: põgenikekvooti ei ole võimalik tõsta

maintext:
Risikko teatas parlamendis, et olukord Soomesse saabuvate asüülitaotlejate osas ei ole veel kontrolli all, kuigi nende arv on eelmise aastaga võrreldes vähenenud.
Minister peab ka Türgi ja Aafrika riikide olukorda ebaselgeks.
Soome parlament on kehtestanud selle aasta põgenikekvoodiks 750 inimest.


description: NATO kava eesmärk paigutada Poola ning Balti riikidesse liitlasvägede pataljonid ning suurendada kohalolu Mustal merel on Vene piiridele sõjalise surve osutamine, sõnas Vene välisministeeriumi ametnik Andrei Kelin täna.

title: Moskva: NATO survestab Mustal merel sõjaliselt Vene piire

maintext:
Brüssel võõrustab täna ja homme NATO liikmesriikide kaitseministrite kohtumist.
«Nii palju, kui me teame, puudutab see NATO kaitseministrite kohtumine kava jõustada juulis peetud NATO Varssavi tippkohtumisel langetatud otsuseid,» ütles Vene välisametkonna rahvusvahelise koostöö osakonna direktor Andrei Kelin
«Spetsiifiliselt hõlmab see konkreetseid aspekte, mis puudutavad nelja pataljoni paigutamist Balti riikidesse ja Poolasse, nimelt pataljonide koosseisu ja riike, mis oma sõdurid saadavad. Samuti puudutab see rahvusvahelise brigaadi loomist Rumeenias,» lisas Kelin.
Samuti arutatakse kohtumisel NATO kava suurendada oma kohalolu Mustal merel. «Kõik see viitab kava jõustamisele, mis näeb ette Vene piiridele sõjalise surve osutamist,» lisas ametnik.
Briti kaitseminister Michael Fallon ütles usutluses ärilehele Wall Street Journal, et Suurbritannia paigutab Eestisse kevadel 800 sõjaväelasest koosneva üksuse, mille relvastuses on tankid, jalaväe lahingumasinad ning taktikalised droonid.
NATO otsutas juulis Varssavi tippkohtumisel saata Baltimaadesse ja Poola liitlasvägede pataljonid. Eestisse saabuvat pataljoni hakkab juhtima Suurbritannia, Lätti saadetavat üksust Kanada, Leetu paigutatavat pataljoni Saksamaa ja Poola saadetavat üksust USA.
Kanada, Saksamaa ja USA peaksid Brüsselis peetava NATO kaitseministrite kohtumise ajal avalikustama ka enda juhitavaid pataljone puudutavaid üksikasju.


description: Vene õhurünnakutes Aleppo ülestõusnute kontrolli all olevatele linnaosadele sai teisipäeval surma vähemalt 16 tsiviilisikut, teatas vabaühendus Süüria Inimõiguste Vaatluskeskus, kelle sõnul õhulöögid olid viimaste päevade ägedaimad.

title: Vaatluskeskus: Aleppos hukkus Vene õhulöökides 16 tsiviilisikut


authors:
Afp
La Libre
Reuters

description: Belgia pealinnas täna toimunud rünnak, mille käigus sai vigastada kaks politseinikku, oli ilmselt terrorirünnak, teatas kohalik prokuratuur.

title: Brüsselis pussitati kahte politseinikku

maintext:
«Meil on tõendeid uskumaks, et tegu oli terrorirünnakuga,» ütles prokuratuuri esindaja Eric Van Der Sypt täna hommikul Schaerbeeki linnaosas Lambermonti tänaval toimunud intsidendi kohta.
Politseinike vigastused pole eluohtlikud. Üks neist sai noahoobi kaela, teine kõhtu. Neid rünnanud mehe pidas kinni politseipatrull, kes tulistas kahtlusalust jalga. Kinnipidamisel lõi kahtlusalune ühte politseinikku näkku, purustades korrakaitsja ninaluu.
Ründaja oli 43-aastane Belgia kodanik nimega Hicham D. Ründaja vigastused pole ohtlikud. Belgia meedia andmetel ei teinud mees politseinikke rünnates mingisuguseid avaldusi.
Täna pärastlõunal suleti pommiähvarduse tõttu tunniks ajaks ka linna Gare du Nord`i rongijaam. Tavapärane liiklus jätkus peale seda, kui pommirühm oli ala ohutuses veendunud.


description: Läti piirivalve tabas riigi idaosas nädalavahetusel 37 illegaalset immigranti ja üheksa nende smugeldajat, kelle hulgas oli ka kuus eestlast, teatas uudisteagentuur LETA.

title: Läti võimud tabasid kuus eestlasest inimkaubitsejat


description: Ühendriikides Lõuna-Carolinas evakueeritakse läheneva orkaani Matthew teelt üle miljoni inimese, teatasid võimuesindajad.

title: Lõuna-Carolinas evakueeritakse tormi teelt üle miljoni inimese

maintext:
Tormis on juba hukkunud kolm inimest.
Kuberner Nikki Haley teatas teisipäeval, et kuulutas ühtlasi välja hädaolukorra.
Matthew peaks Lõuna-Carolina rannikule jõudma laupäeval.
USA riiklik orkaanikeskus on nimetanud Matthew viimase kümnendi võimaimaks Kariibi mere orkaaniks. Teisipäeva hommikul jõudis Matthew Haitile ja tekitas seal suurt kahju. Hukkus ka inimesi, kelle arv on praeguseks ebaselge.


description: Hiina kosmoseagentuur valmistub riigi ajaloo pikimaks mehitatud missiooniks, milles osaleb kaks astronauti, kes peaksid teele asuma juba homme, vahendab CNN.

title: Hiinas valmistutakse riigi ajaloo pikimaks mehitatud kosmosemissiooniks

maintext:
Shenzhou-11 peaks Gobi kõrbest teele asuma homme hommikul kell 07.30, teatas Hiina riigimeedia täna. Selle pardal on kaks astronauti, kes jäävad kosmosesse 33 päevaks. Selle aja jooksul viivad nad eelmisel kuul kosmosesse saadetud laboris läbi meditsiini-, füüsika- ja bioloogialaseid katseid
Eelmine Hiina mehitatud kosmosemissioon toimus 2013. aastal ja kestis 15 päeva.
Tiangong-2- nimeline kosmoselabor on prototüüp, mille abiga Hiina loodab 2022. aastaks orbiidile saata alalise kosmosejaama. 2024. aastal lõpetab praegu tegutsev rahvusvaheline kosmosejaam (ISS) oma töö ja Hiina kosmosejaamast saaks selle asemik.
Kui ISS oma töö lõpetab, saab Hiinast praeguse seisuga ainus riik maailmas, kellel on kosmoses alaline kohalolek.


description: Lihtsad juhtimisvead Afganistani politsei- ja sõjaväeüksustes on viinud inimkaotused enneolematult kõrgele tasemele, hoiatas pühapäeval Afganistanis viibivate USA ja NATO vägede komandör.

title: Afganistani sõjaväes on kaotusi suurendanud juhtimisvead

maintext:
Afganistani väed tagavad pärast NATO taandumist nõuandvasse ja väljaõppeandja rolli teist aastat julgeolekut kogu riigis.
"2015. aastal sai lahingutes Talibani ja teiste mässulistega surma hinnanguliselt 5000 Afganistani sõdurit ja politseinikku ning haavata veel 15 000. See aasta tõotab tulla veel hullem," märkis USA armeekindral John Nicholson.
Afganistanis teenib praegu NATO toetusmissioonil Resolute Support umbes 13 000 alliansi sõdurit.
ÜRO hoiatas neljapäeval, et sisepaguluse probleem Afganistanis on süvenemas seoses jätkuva relvakonfliktiga. Afganistanis on sel aastal oma kodud maha jätnud ja riigisiseselt mujale elama läinud üle 320 000 inimese ja 56 protsenti sisepaguluses viibivatest isikutest on lapsed.
Septembris kutsus ÜRO rahvusvahelisi doonoreid seoses talve lähenemisega toetama Afganistanis abi vajavaid inimesi 150 miljoni dollariga.


description: Eilne Postimehe veebiuudis sellest, kuidas Egiptus plaanib müüa Venemaale ühe dollari eest Prantsusmaalt tellitud kaks sõjalaeva Mistral, osutus väärinfoks.

title: kuidas jõudis Vene propagandauudis Postimehe veebi -

maintext:
Uudis väitis, nagu plaaniks Egiptus – kelle omandusse Prantsusmaal algselt Venemaa tarbeks ehitatud laevad kuuluvad – need võileivahinna eest ära anda. Info taga olevat seisnud telekanal SIS, mille andmeil olnud Mistralide tegelikuks peremeheks miljardär Nassef Sawirisi. Viimane olevat leppinud tehingu asjus kokku ka presidendi Abdel Fattah el-Sisiga.
Hiljem selgus, et uudis on fabritseeritud. Väärinfot levitas Vene portaal In24.org, kust see jõudis Riigikogu ja riigikaitsekomisjoni liikme Marko Mihkelsoni Twitteri-lehele. Sealt korjas libauudise üles ka Postimees.


description: ÜRO eriesindaja Jeemenis Ismail Ould Cheikh Ahmed kutsus laupäeval üles pikendama 72-tunniks kehtestatud relvarahu.

title: ÜRO eriesindaja kutsus üles relvarahu Jeemenis pikendama

maintext:
"Kuna relvarahu on lõppemas, siis kutsun ma üles seda pikendama veel vähemalt 72 tunni võrra," kirjutas Ahmed oma Facebooki küljel.
Jeemenis on relvarahust hoolimata jätkunud ägedad lahingud. Saudi Araabia juhitava koalitsiooni sõjalennukid ründasid arvatavate huthimässuliste raketiseadeldisi pealinnast Sanaast idas. Neljapäeval tulistasid Patriot raketid pealinnast idas Maribi kohal alla kaks mässuliste raketti.
Ahmedi väitel hoiduvad valitsusväed relvakokkupõrgetest, kuid mässulised olevat rikkunud relvarahu alates selle jõustumisest 449 korda.
Kolmapäeval kehtestatud vaherahu eesmärgiks oli toimetada tsiviilisikutele humanitaarabi. Vaenutegevus pidi kava kohaselt lõppema kolmapäeva öösel kell 23.59 ja kestma 72 tundi.
Tegemist oli juba kuuenda katsega kehtestada relvarahu huthimässuliste ja Saudi Araabia juhitud koalitsiooni toetatud valitsusmeelsete vägede vahel.
Jeemeni konfliktis on vastamisi rahvusvaheliselt tunnustatud presidendile Abedrabbo Mansour Hadile lojaalsed jõud, mida toetab Saudi Araabia juhitav koalitsioon ning šiiamässulised huthid ja nendega liidus olevad ekspresident Ali Abdullah Saleh'le lojaalsed väed.
Jeemeni konfliktis on hukkunud ligi 6900 inimest, kellest rohkem kui pooled tsiviilisikud. Lisaks on kolm miljonit inimest pidanud oma kodudest põgenema ja veel miljonid vajavad toiduabi.


description: Iraagis ja Süürias ISISe vastu korraldatavates rünnakutes osalevatele Briti õhujõudude pilootidele anti luba tulistada enesekaitseks alla Vene sõjalennukeid.

title: Briti lendurid said loa tulistada Süürias Vene lennukeid

maintext:
Briti väljaande Sunday Times teatel on kuninglike õhujõudude pilootidel soovitatud vältida kontakti Vene lennukitega. Kui aga Vene kolleegid peaksid neid ohustama, on Briti pilootidele antud luba avada enesekaitseks nende pihta tuli.
«Esmalt püüab Briti piloot ennetada lennuk-lennuki vastu ründeolukorra tõenäosust, vältida piirkonda, kui seal toimub Venemaa tegevus,» ütles anonüümseks jääda soovinud Briti sõjaliste välismissioonide peakorteri allikas.
«Kuid kui pilooti on tulistatud või ta arvab, et teda tulistatakse, võib ta end kaitsta. Meil on olukord, kus ühel ainsal piloodil sõltumata tema rahvusest võib olla tulevikusündmustele strateegiline mõju,» lisas allikas.
Sunday Timesi teatel varustatakse missioonil osalevad Tornado-tüüpi lennukid õhk-õhk tüüpi rakettidega, et kaitsta end Vene lennukite võimalike rünnakute eest.
«Kuni praeguseni olid kuninglike õhujõudude Tornadod varustatud 500-naela (ligi 227 kilo – toim) kaaluvate satelliitjuhitavate pommidega. Õhus toimuva rünnaku võimalus oli olematu või väga väike. Kuid möödunud nädalal olukord muutus. Peame sellele vastama,» ütles väljaandele anonüümne kaitseallikas.
«Peame oma piloote kaitsma, kuid samal ajal astume sammu lähemale sõjale,» ütles teine anonüüme kaitseallikas. «Piisab ühe lennuki allatulistamisest õhulahingus ja kogu olukord muutub.»
Möödunud nädalal teatas USA teatas koostöö lõpetamisest Venemaaga Süüria relvarahu tagamisel, kuna Venemaa ja Süüria režiimiväed jätkasid septembris relvarahu ajal pealetungi. Venemaa ja Damaskuse väitel ründavad nad äärmuslasi, lääneriikide teatel ei vasta see tõele.


description: USA president Barack Obama ja Türgi president Recep Tayyip Erdoğan vestlesid kolmapäeval telefoni teel koostöö tõhustamisest sunniitliku äärmusrühmituse Islamiriik (IS) vastu, teatas Valge Maja.

title: Obama ja Erdoğan rääkisid koostööst islamistide vastu

maintext:
Ühtlasi oli kõne all Türgi osalemine islamistide vastases operatsioonis Iraagis ja selle edasine kulgemine.
Valge Maja andmetel tervitas Obama Türgi ja Iraagi võimude dialoogi, millega üritatakse leida Türgi armeele sobiv viis osaleda pühasõdalaste vastases koalitsioonis.
Mõlema riigi liidrid väljendasid ühtlasi jõulist toetust Iraagi enesemääramisõigusele ja territoriaalsele terviklikkusele.
USA ja Türgi vahel on Iraagis ja Süürias toimuvaga seoses siiski märkimisväärseid erimeelsusi.
Süüria kurdi väed tõrjusid sel suvel äärmusrühmituse Islamiriik (IS) võitlejad Manbijist välja, kuid Türgi peab kurdi rühmitust terroriorganisatsiooniks, millel on sidemed Türgi keelatud kurdi mässajatega ja nõuab selle võitlejate lahkumist positsioonidele Eufrati jõest idas.
Türgi sõjavägi, mis aitab Süüria opositsioonijõududel IS-i piirialadelt välja tõrjuda, on rünnanud ka Süüria kurdi võitlejaid.
USA toetab Süüria kurdi võitlejaid kui tõhusaimat rühmitust võitluses IS-iga.
"Ma olen meie Ameerika sõpradele öelnud, et võitluseks Daeshiga (IS-iga) ei ole meil neid vaja," ütles aga Erdoğan kolmapäeval.
Riikide suhteid on pärssinud ka islamivaimulik Fethullah Gülen.
Türgi justiitsminister Bekir Bozdağ kutsus teisipäeval Washingtoni andma välja juulikuise riigipöörde väidetavat korraldajat Güleni, et vältida kahepoolsete suhete kahjustamist.
Türgi nõuab USA-lt Pennsylvanias elava islamivaimuliku väljaandmist. Ankara süüdistab Güleni mässuliste sõjaväelaste rühmituse 15. juuli nurjunud riigipöörde korraldamises. Gülen on süüdistused tagasi lükanud.
"Kui Güleni välja ei anta ja protsessiga venitatakse, on sel negatiivsed tagajärjed Ameerika ja Türgi suhetele," ütles Bozdağ.


description: Rootsi prokuratuur lükkas tagasi WikiLeaksi asutaja Julian Assange'i palve peatada ajutiselt tema vahistamiskäsk, et ta võiks lahkuda Ecuadori Londoni saatkonnast ja minna matusele.

title: Rootsi keeldus Assange'i vahistamiskäsku matuste ajaks peatamast


description: Venemaal tuli müüki väikelaste voodi, mis on disainitud tunamullu suvel Ida-Ukraina kohal Malaysian Airlines`i reisilennuki alla tulistanud ja ligi 300 inimest hukutanud raketikompleksi Buk järgi.

title: Foto: Venemaal tuli müüki Buk-raketisüsteemi kujutav lastevoodi

maintext:
«Kas see on mingisugune nali?» reageeris uudisele opositsiooniline ajakirjanik Oleg Kašin. Teised avaldasid arvamust – tegu on geniaalse turundusnipiga. Voodi autorid väidavad, et on müünud ligi kümmekond sarnast voodit, kuid nende kujul polevat tegu millegi ebatavalisega.
Tootjaks on Peterburis asuv firma CARoBUS, mille sortimenti kuuluvad tavaliselt autosid, laevu ja lennukeid meenutavad lastevoodid. Buk-voodi kuulub aga uude erilisse seeriasse, milles on ka tankid ja sõjalennukid.
«Ma ei näe sellises lastevoodis midagi ebatavalist,» kommenteeris ettevõtte juht Anton Koppel vene portaalile Fontanka. «Mõnedest lastest kasvavad arstid, teistest pagarid ja osadest sõdurid,» selgitas ta.


description: Vene president Vladimir Putin saab täna 64-aastaseks ja ta tähistab seda tavakohaselt lähedaste keskel.

title: Vene president Putin tähistab täna sünnipäeva

maintext:
Viimaste aastate jooksul on see teine sünnipäev, mil president ei korralda avalikke üritusi. 7. oktoobril 2014 võttis ta puhkepäeva ja veetis selle Siberi taigas. Teistel aastatel, ka oma 60. sünnipäeval, ajas Putin töiseid asju.
Riigipea pressisekretäri Dmitri Peskov teatel ei ole Putinil reedel kavas mingeid avalikke üritusi, sest president tähistab sünnipäeva.
«Ta kavatseb teha seda lähedaste ja sõprade seltsis,» ütles Peskov. «Vaieldamatult tuleb rahvusvahelisi kõnesid, õnnitlusi presidendile, sest nii või teisiti arutatakse sisukaid küsimusi. Riigipead teevad nii alati.»
Riigipead ei piirdu kunagi ainult piduteemadega, lisas ta.


description: Rootsis pandi ööl vastu tänast põlema asüülitaotlejate keskus Stockholmi eeslinnas, teatas politsei teisest süütamisjuhtumist vähem kui nädala jooksul.

title: Rootsis süüdati asüülitaotlejate keskus

maintext:
Tulekahjus keegi viga ei saanud ja ühtki kahtlusalust pole esialgu kinni peetud.
Üheksa Sigtuna eeslinna põgenikekeskuses elavat inimest ja kaks töötajad evakueeriti kella kahe paiku enne tuletõrjujate saabumist.
Pühapäeva varahommikul pandi põlema asüülitaotlejate keskus Stockholmi Fagersjö eeslinnas, ka selle 40 elanikku suudeti ohutult evakueerida.


description: Ühendriikides sõitis laupäeval San Diego-Coronado sillalt alla ja kukkus Chicano linnapargis kogunenud rahva sekka maastur, surma sai neli inimest, teatas politsei.

title: Ühendriikides sai sillalt allasõitnud maasturi läbi surma neli inimest

maintext:
Mehhiko kaguosas sai esmaspäeval surma 12 ja vigastada 30 inimest, kui turismibuss paiskus ümber maanteel Cancuni puhkuselinna lähedal, teatasid päästetöötajad.
India liikluses hukkub 17 inimest tunnis
India transpordiministeerium tunnistas täna, et ei ole suutnud parandada liiklusohutust ning viimastel andmetel hukkub India teedel liiklusõnnetustes 17 inimest tunnis.


description: Vene asevälisminister Sergei Rjabkov sõnas täna, et suhete parandamine Washingtoniga ja Vene-vastaste sanktsioonide tühistamine USA uue valitsuse ametisseasumisel on vähetõenäoline.

title: Venemaa ei looda suhete paranemist USAga ka pärast valimisi

maintext:
«Ilmselt vähemalt lähema neljal aastal on naasmine Vene-USA stabiilsete, arenevate ja heade suhete juurde raskendatud,» ütles Rjabkov föderatsiooninõukogu kaitse- ja julgeolekukomisjoni istungil. «Ilmselt puutume kokku olemuselt vaenuliku suhtumise püsimisega ja selle jaoks tuleb valmis olla. sealhulgas praeguse valitsuse kehtestatud sanktsioonide säilimiseks,» lisas ta.
Rjabkovi väitel ei saa suhete paranemist samas täielikult välistada ja Venemaa rakendab pingutusi et suunata uut valitsust selle poole. «Sellegipoolest osutavad kõik objektiivsed andmed sellise võimaluse väiksusele,» sõnas asevälisminister.


description: USA vabariiklaste presidendikandidaat Donald Trump sattus möödunud nädalal skandaali, kui meediasse jõudis 2005. aastast pärit video, kus ta kommenteerib naisi nilbete sõnadega, nähes neis vaid seksiobjekte.

title: Trump ahistas väidetavalt aastaid tagasi naisi: ta oli nagu kaheksajalg

maintext:
Mitmed naised on Trumpi juba varem süüdistanud nende ahistamises, kuid sel nädalal teatasid veel kaks naist, et aastaid tagasi sattusid ka nemad Trumpi kätte, kes neid käperdas ja suudles, edastab Los Angeles Times viitega New York Timesile.
Üks neist on 74-aastane Jessica Leeds, kelle teatel haaras Trump rohkem kui 30 aastat tagasi tal rindadest ja üritas kätt seeliku alla ajada, kui nad olid lennukis.
«Ta oli nagu kaheksajalg, kelle «haarmed» ulatusid kõikjale, tundsin end ohustatuna,» teatas Leeds, kes oli juhtumi ajal 38-aastane.
Teine naine, kes nüüd temaga toimunu avalikustas, on Rachel Crooks, kelle teatel tutvus ta Donald Trumpiga 2005. aastal Trump Toweris sekretärina töötades. Ta oli siis 22-aastane ning Trump suudles teda pärast tutvumist mõlemale põsele ja suule.
«See oli minu jaoks nii üllatav kui alandav, olin töötaja, mitte libu. Tundisn end pärast seda juhtumit suure nullina,» meenutas Crooks.
Crooksi sõnul sattus ta paar päeva pärast esimest juhtumit uuesti Trumpiga kokku ning siis küsis meest temalt ta telefoninumbrit. Ilmnes, et Trump tahtis sekretäri kohta käivad andmed edastada modelliagentuurile ilma, et naine oleks selleks luba andnud.
Trumpi kampaaniameeskonna teatel on nende naiste sõnavõtud kandidaadivastane rünnak ja selliste naiste abil üritab meedia kandidaadile «vee peale tõmmata».
«Kõik need lood on väljamõeldised ja lausvaled. Meedia sorib aastakümnete taguses pahnas, üritades leida sealt midagi, millega Trumpi mainet veelgi kahjustada. Igatahes oleme jõudnud punkti, kus meedia üritab presidendikampaaniat valimisi veelgi rohkem mõjutada,» teatas Trumpi pressiesindaja Jason Miller.
New York Timesi teatel uurisid nende reporterid põhjalikult aastatetaguseid lugusid ning said nende kohta kinnituse nimetatud naistelt, nende perelt ja sõpradelt.
Kolm korda abiellunud Trumpi on kogu kampaania jooksul teinud naiste kohta solvavaid märkusi, ta sihtmärgiks on naiste kehakaal, välimus ja see, kuidas ta naistele meeldib.
Veel on Trump teinud räigeid märkusi mehhiklaste, moslemite, sõjaväelaste ja piiratud liikumisvõimega inimeste kohta, kaotades sellega nii mõnegi, kes võib olla kaalus tema poolt hääletamist.
Trump on hiljem oma räigust mõnevõrra leevendanud ja paaril korral isegi vabandanud, kuid põhijoontes on ta retoorika samaks jäänud.


description: Portugali võimupartei juht nimetas Saksa rahandusministrit püromaaniks

maintext:
Portugali valitsevate sotsialistide juht nimetas neljapäeval Saksa rahandusministrit Wolfgang Schäuble'it püromaaniks vastuseks viimase kriitikale Portugali vasakvalitsuse otsuse aadressil loobuda mõnedest senistest kasinusmeetmetest.
"Nagu on kõigile teada, Saksa rahandusminister on püromaan, kes üritab end esitleda tuletõrjujana," ütles Carlos César raadiojaamale TSF. "Ta ei meeldi oma kaasmaalastele," lausus ta ja tõi näiteks Portugali suuri investeeringuid teinud Saksa firmad.
Sotsialistide juhi sõnul mõistavad Saksa firmad, et Portugali majandusel on potentsiaali, et poliitiline ja sotsiaalne stabiilsus on faktor, mida nad hindavad ja et Portugal on olukorras, kust liikuda oma poliitikaga edukalt edasi.
Schäuble ütles kolmapäeval, et Portugal oli "väga edukas", kuni eelmisel aastal võimule tulnud sotsialistid kuulutasid, et "ei austa seda, milles eelmine valitsus kokku leppis".
Portugali sotsialistide juhitud valitsus on võimule pääsemise järel langetanud madala sissetulekuga inimeste makse ning loobunud mõnedest aastatel 2011-2014 78 miljardi euro suuruse abipaketi tingimusena rakendatud kasinusmeetmetest.
Sotsialistide, kommunistide ja Vasakliidu valitsus vahetas mullu sügisel välja paremtsentristliku võimuliidu, mis oli järginud Saksamaa eeskujul kokkuhoiumeetmete poliitikat, tõstes makse, vähendades kulutusi ja reformides tööseadusi.
Peaminister António Costa on lubanud jätta kasinuse selja taha ning pööranud tagasi riigisektori palgakärped ning pensionide vähendamise.
Costa ütles kommentaariks Schäuble'i märkustele, et "ta pöörab peamiselt tähelepanu sakslastele, kes Portugali tunnevad, ja teavad seega, millest nad räägivad".
"Mina räägin tavaliselt ainult sellest, mida ma tean ja ei räägi kunagi eelarvamustele toetudes teistest riikidest, kellest ma midagi ei tea," sõnas peaminister.
Portugali valitsuse prognoosi kohaselt langeb riigi eelarvepuudujääk järgmisel aastal tänavuselt 2,4 protsendilt SKP-st 1,6-le. 2015. aastal oli Portugali defitsiit 4,4 protsenti.


description: Norra jälgib Vene Põhjamere laevastiku sõjalaevade grupi liikumist Vahemerele.

title: Norra jälgib Vene sõjalaevade grupi liikumist Vahemerele

maintext:
Barentsi meres Severomorskis baseeruvat Vene sõjalaevastiku lipulaeva lennukikandjat Admiral Kuznetsovi ja veel seitset laeva pildistati esmaspäeval rahvusvahelistes vetes Norra ranniku lähedal, ütles Norra relvajõudude ühendstaabi kõneisik major Elisabeth Eikeland AFP-le.
«Meid on teavitatud, et nad on teel Vahemerele,» sõnas Eikeland. «Ei juhtu just iga päev, et nii palju laevu sõidab üheskoos Norrast mööda.»
Vene lennukikandja ja laevastikugrupi liikumist jälgib Norra mereväe fregatt, hiljem võtavad saatmise üle teised NATO liikmed, lisas Eikeland.
Venemaa teatas laupäeval, et riigi ainus lennukikandja Admiral Kuznetsov suundub Vahemere idaossa, et tugevdada Moskva sõjalist kohalolekut regioonis, kus Vene sõjalennukid osalevad õhurünnakutes Süüria valitsusvägede toetuseks.
Vene kaitseministeerium teatas, et lennukikandjat Admiral Kuznetsov saadavad lahingristleja Pjotr Veliki, hävitaja Viitseadmiral Kulakov ning mitu suurt allveelaevatõrjelaeva.


description: Prantsusmaa alustab ülehomme Calais` sadamalinnas asuva Džungli nime all tuntud põgenikelaagri likvideerimist, teatasid võimud.

title: Calais`migrandilaagrit hakatakse esmaspäeval sulgema

maintext:
Võimude sõnul pakutakse laagri ligi 7000 asukale asenduskohti varjupaikades üle riigi. Mitmed lapsed viiakse aga eeldatavasti üle lahe Suurbritanniasse.
Ametnikud on väljendanud muret selle üle, et rahvamassid võivad operatsiooni esimese etapi jooksul tormi joosta. Teisipäeval saadetakse kohale buldooserid ja rasketehnika, mis lükkaks maha elanikest jäänud telgid ja hurtsikud. Siseministeeriumi väitel on arvestatud võimalusega, et olukorra muutumisel vägivaldseks sekkub ka politsei.
Üle riigi on Calais` elanikele nähtud ette 7500 voodikohta. Nende transportimiseks kasutatakse ligi 60 bussi.


description: Vilniuse kohus mõistis täna süüdi kolm endist Nõukogude Liidu erimiilitsaüksuse (OMON) liiget 1991. aastal Medininkai piiripunktis sooritatud mõrvade eest.

title: Leedu kohus mõistis kolm endist OMONi liiget tapmistes süüdi

maintext:
Mehed mõisteti süüdi kõigis süüdistuspunktides, sõnas kohtunik Jolanta Čepukėnienė.Vilniuse regionaalkohus mõistis Vene kodanikud Andrei Laktionovi, Tšeslav Mlõnniki ja Aleksandr Rõžovi süüdi tsiviilelanike tapmises.
Kohtuotsus on ettelugemisel ning karistused täpsustamata.Kaitsealuseid kohtus ei viibi, kuna Venemaa keeldub oma kodanikke välja andmast.31. juulil 1991. aastal tapeti Medininkai piiripunktis seitse politsei- ja tollitöötajat, kes kaitsesid tol hetkel veel Nõukogude Liidu tunnustuseta Leedu piiri.


description: Täna öösel Eesti aja järgi kell neli algas USA demokraatide presidendikandidaadi Hillary Clintoni ja tema vabariiklasest rivaali Donald Trumpi teine teledebatt, mis möödus isiklike solvangute ja rünnakute tähe all.

title: Clintoni ja Trumpi debatti palistasid ohtrad isiklikud rünnakud

maintext:
USA ajalehe Washington Post teatel oli debatt ebatavaliselt tumedatooniline ja kibe ning mõlemad kandidaadid kasutasid pika ajalooga üritusel seni nägemata retoorikat - nii nimetas Trump Clintonit põrguliseks, Clinton aga teatas, et Trump elab teises maailmas.
Washington Posti hinnangul väljus Clinton väitlusest võitjana, sest kuigi ta andis eraserveri kasutamise kohta ebapiisavaid vastuseid, mõjus ta kindla, meeldiva ja veenvana. Lisaks lasi ta Trumpil rääkida ning see on vabariiklaste presidendikandidaadile endale suurimaks karuteeneks.
Trump oli eelmise korraga võrreldes samuti kindlam ja energilisem, kuid ei suutnud Washinton Posti sõnul valikut mitte langetanud hääletajaid tõenäoliselt enda poolele võita.
Ka väljaande Los Angeles Times poliitikaekspertide hinnangul võitis Clinton debati ja sealsete ekspertide hinnangul oli ta parem samuti kõigis üksikutes osades.
Majandusväljaande Bloomberg ajakirjanik Justin Sink kirjutas debatijärgses kommentaaris, et kui kellelgi jäid esimesed 30 minutit nägemata, võis jääda mulje, nagu oleks Trump ja Clinton pidanud intenensiivset arutelu Obama tervishoiupoliitika, terrorismi ja maksude üle ning analüüsinud moslemite olukorda USAs.
«Kuid need 30 avaminutit olid teise debati seisukohalt otsustavad. Trump asus ründama ja tõi mängu naisi seksuaalselt ahistanud Bill Clintoni. Just enne debati algust oli ta need naised ka kaamerate ette toonud,» hindas Sink.
«Ajakirjaniku sõnul kasutas Clinton debatti aga selleks, et näidata - Trump ongi täpselt selline, nagu ta väljaütlemised näitavad - taoline mees aga presidendiks ei sobi,» lisas ta. Clinton ei hakanud Trumpiga oma abikaasa teemal debateerima, vaid kritiseeris Trumpi hoopis öiste Twitteri-postituste pärast.
«Paljuski oli debatt täpselt selline, nagu vabariiklased kartnud olid. Trump täitis lubaduse ja tõi Bill Clintoni teema debatti. Ta isegi ütles, et üritaks naist trellide taha saata, kui presidendiks saaks,» kirjutas Sink.
Briti ajalehe Guardian üks poliitikaekspertidest Christopher R. Barron arvas aga, et Trumpil läks korda oma kõikuvat positsiooni taas kindlamaks muuta.
«Trump hoidis Clintoni kogu debati vältel kikivarvul. Trump pidid täna võitma, et ellu jääda. Clinton ei pidanud. Trump võitis ja elab järgmiste võitluste jaoks edasi. See mõõduvõtmine on veel kaugel oma lõpust,» hindas Barron toimunut.
Hillary Clinton ja Donald Trump tänase debati käigus. Fotod: Scanpix
Clinton debati järel.
Tump pärast debatti koos oma tütre Ivanka Trumpi (paremalt teine), abikaasa Melania Trumpi (vasakult teine) ja minia Lara Yunaskaga (vasakul).
Debatt toimus Missouris Saint Louisi linnas Washingtoni ülikoolis ning kestis poolteist tundi. Arutelu modereerisid CNNi uudisteaankur Anderson Cooper ja telekanali ABC reporter Martha Raddatz.Erinevalt eelmisest debatist sai nüüd küsimusi esitada ka ülikoolisaali kogunenud publik.


description: Kaugel ülerahvastatud «džungli» laagrist Calais`, kus migrandid smugeldavad ennast Suurbritanniasse suunduvate veokite peale, riskivad sajad inimesed oma eludega, et pääseda Itaaliast Prantsusmaale, vahendab Reuters.

title: Itaalia migrandilaagris unistatakse elust Prantsusmaal

maintext:
Itaalia linnakese Ventimiglia ja Lõuna-Prantsusmaal asuva Menton` vaheline ala on saanud juba tuntuks kui Mini-Calais, kuid probleem võib peagi suureks kasvada. Sel nädalal on Itaalia rannavalve päästnud rohkem kui 10 000 Liibüast saabunud migranti.
Sudaanis ja Liibüas puhkenud sõja eest pagenud inimesed loodavad, et saavad märkamatult öö varjus üle enam kui kolme kilomeetri kõrguse mäekuru Prantsusmaale pääseda.
«Isiklikult soovin ma jõuda Montpellier`sse, kuna prantsuse naine, keda ma paadis kohtasin, rääkis sellest,» sõnas eelmise aasta jaanuaris Sudaanist lahkunud Magdi.
Tema katse Prantsusmaale jõuda kukkus läbi peale seda, kui tema kaaslane jäi rööbastel kõndides rongi alla.
Prantsusmaale soovivatel migrantidel on vägagi reaalne võimalus saada tagasi saadetud. Kohaliku politseijaoskonna sõnul arreteeriti eelmisel nädalal 1521 migranti, kellest 94 protsenti saadeti tagasi. Selle aasta jooksul on arreteeritud kokku 24 344 põgenikku.
Euroopa Liidu seaduse kohaselt peavad migrandid taotlema asüüli riigis, mille kaudu nad Euroliidu aladele esmakordselt sisenesid ning Itaalial on kasvavaid raskusi saabuvate migrantidega toime tulemiseks.


description: Endine Miss Soome tunnistas, et vabariiklaste presidendikandidaat Donald Trump käperdas teda 2006. aastal, mil ta esindas riiki Miss Universumi iludusvõistlusel, vahendab Reuters.

title: Trump käperdas endist Soome missi

maintext:
Ninni Laaksonen lausus ajalehele Ilta-Sanomat, et vabariiklaste presidendikandidaat käperdas ta tagumikku enne seda, kui ta teiste missivõistlusel osalejatega New Yorgi telesaates esines.
«Ta tõesti käperdas mu tagumikku. Ma ei usu, et keegi seda nägi, kuid ma võpatasin ja mõtlesin, et mis küll toimub,» ütles Laaksonen ajalehele.
See on vaid üks paljudest ahistamissüüdistustest, mida Trumpi suunal viimasel ajal tehtud on. Donald Trump ise eitab enda süüd.


description: USA senaator John McCain teatas eile, et loobub vabariiklaste presidendikandidaadi Donald Trumpi toetamisest seoses viimase väljaütlemistega naiste kohta.

title: USA senaator McCain loobus Trumpi toetamisest

maintext:
«Donald Trumpi väljaütlemised naiste suhtes on teinud võimatuks mul teda edasi toetada, kuigi ma alguses pidasin vajalikuks erakonna enamuse kandidaadile igakülgset toetust pakkuda,» ütles McCain.
«Cindy ja mina ei hääleta Trumpi poolt,» lisas ta oma naisele viidates.
McCain teatas samas, et pole iialgi hääletanud demokraatide kandidaadi poolt ega kavatse seda ka nüüd teha.
Trumpi selja tagant lahkumist kaalub väidetavalt ka Texase senaator Ted Cruz.
New Yorgi endise linnapea Rudy Giuliani sõnul pole aga mingit põhjust, miks Trump peaks kampaania katkestama nagu paljud on nõudnud.
«See on vaid Clintoni kampaania soovmõtlemine. Trump on mängus, et võita,» ütles Giuliani.


description: USAs New Yorgis Manhattani linnaosas püstitas kunstnik presidendikandidaat Hillary Clintonist nilbe kuju ning see põhjustas kuju kaitsjate ja selle vastaste vahel kähmluse, vahendab Daily News.

title: New Yorgis läks palja Clintoni kuju pärast kähmluseks

maintext:
USA demokraatide presidendikandidaadist tehtud karikatuur püstitati ühe Manhattani kesklinna metroojaama ette hommikuse tipptunni ajal. See kujutas Clintonit paljana ja sõrgadega. Tema rinnal puhkas Wall Streeti pankur.
Mõni aeg hiljem lükkas üks kohalik raevunud naine kuju ümber ja hakkas selle looja peale karjuma. «See on nilbe!» hüüdis Nancy, kes oma perekonnanime ei avaldanud. Ja istus selle peale, et takistada kunstnikku seda taas püsti panemast.
Sündmuskohale saabusid seejärel ka terroritõrjeüksused, kes käskisid kuju eemaldada, sest kunstnikul puudus selle püstitamiseks luba.


description: Rumeenia poliitikutel on kalduvus lahkuda pauguga. Või õigemini vanglaukse kolksatusega, eelistatavalt kaamerate ees. Eetilised standardid, mida poliitikutelt romantiliselt eeldatakse, on teravas vastuolus korruptsiooni ja valelikkusega, millele me iga päev tunnistajad oleme.

title: Rumeenia poliitikas käib nõiajaht

maintext:
Uuring: Islamistid värbavad rikkaid ja harituid
Värskest Maailmapanga uuringust selgub, et sunnitlikult äärmusrühmituselt ISIS lekkinud materjalide kohaselt puudub seos radikaliseerumise ja vaesuse või madala haridustaseme vahel, vahendab Guardian.


description: Itaalia keskosa tabas kolmapäeval 5,4-magnituudine maavärin, mida oli tunda ka pealinnas Roomas.

title: Itaaliat raputas tugev maavärin

maintext:
Maavärin raputas Marche ja Umbria piirkonda kella viie ajal õhtul ning selle tugevuseks mõõdeti 5,4 magnituudi, kirjutas Reuters. Maavärina kese paiknes kümne kilomeetri sügavusel ja selle tõukeid oli tunda ka Itaalia pealinnas Roomas.
Saabuvad ka esimesed teated kannatanutest. Itaalia meedia teatel on Visso linnas jäänud mitu inimest kokku kukkunud maja rusude alla. Visso linn on mattunud pimedusse, sest maavärina tõttu kadus kogu piirkonnast elekter.
Õhtul järgnesid maavärinale tugevad järeltõuked, mida oli tunda ka Roomas.
BREAKING: Another strong aftershock rattles central Italy, including Rome. — The Associated Press (@AP) October 26, 2016
Augustis raputas Kesk-Itaaliat ja Roomat maavärin magnituudiga 6,2. Maavärinapiirkonnas hukkus 278 inimest ja hävines sadu hooneid. Kõige enam kaotas inimesi Amatrice linn, mille 2500 elanikust vähemalt 193 sai surma. Itaalia võimud kuulutasid kannatada saanud alal välja eriolukorra.


description: Leedu president Dalia Grybauskaitė ütles täna pärast kohtumist parlamendivalimised võitnud Talurahva ja Roheliste Liidu liidritega, et soovib erakonnalt läbipaistva ja vastutustundliku võimuliidu moodustamist.

title: Grybauskaitė: Talurahvaliit moodustagu vastutustundlik valitsus

maintext:
«Võimuliidu peaks moodustama valimiste selge võitja. Soovin, et nad moodustaksid läbipaistva ja vastutustundliku enamuse, millel oleks uus ja kõrge kvaliteediga hoiak riigivalitsemise, läbipaistvuse ning riigivõimu aruandekohustuse küsimustes,» ütles Grybauskaitė presidendi residentsis.
Ta avaldas lootust, et uue parlamendi ja presidendi kantselei koostöö kujuneb viljakaks ja tõhusaks.
Parlamendivalimiste tulemused tõid kaasa suured muutused Leedu poliitilisel kaardil ning muutuste sisu selgub aja jooksul, ütles riigipea.
«Ükski kunstlik valitsuskoalitsioon ei pea kaua vastu, nagu me ajaloolisest kogemusest teame. Võimuparteid peavad omavahel kokkuleppele jõudma, võtma vastutuse riigivalitsemise eest. Ainult seda tüüpi koalitsioon suudab kogu ametiaja vastu pidada,» ütles Grybauskaitė.
Valimised võitis seni seimi mitte kuulunud erakond
Leedu keskvalimiskomisjoni esialgsetel andmetel on Talurahva ja Roheliste Liidul 141-kohalise seimi uues koosseisus 56, konservatiividel 31 ja sotsiaaldemokraatidel 17 kohta.
Liberaalne Liikumine kindlustas endale 14, Kord ja Õiglus üheksa, Leedu Poolakate Valimisaktsioon-Kristlike Perede Liit kaheksa, Tööerakond kaks ning Roheliste Liit, Keskerakond ja Leedu Nimekiri igaüks ühe mandaadi. Seimi pääses ka sõltumatuna kandideerinud Tööerakonna liige Darius Kaminskas.


description: Süüria riigimeedia väitis täna, et mässulised olid tulistanud valitsusvägede kontrolli all olevatesse Aleppo linnaosadesse mürkgaasi sisaldanud mürske, mistõttu vajasid kümned inimesed arstiabi.

title: Süüria riigimeedia süüdistas mässulisi Aleppos mürkgaasi kasutamises

maintext:
Riiklik uudisteagentuur SANA teatas, et 35 inimest kannatas lämbumise käes pärast seda, kui mürkgaasiga mürsud tabasid Dahiyet al-Assadi ja Hamdaniyeh' linnaosa.
Aleppo ülikoolihaigla juhataja Ibrahim Hadid ütles riigitelevisioonis, et 36 inimest, nende seas tsiviilisikud ja võitlejad, said kannatada, hingates sisse terroristide kasutatud toksilist kloriingaasi.
Süüdistused esitati ajal, mil mässulised peavad kolmandat päeva lahinguid kolm kuud kestnud piiramisrõnga murdmiseks.
Mässulised võitlejad on lubanud tungida Dahiyet al-Assadi piirkonnas võidetud positsioonidelt Hamdaniyeh' suunas.
Suurbritannias baseeruv Süüria Inimõiguste Vaatluskeskus ütles AFP-le, et režiimivägede hulgas oli Hamdaniyeh's ja Dahiyet al-Assadis lämbumistunde juhtumeid.
Kloriini kasutamine relvana on keelatud keemiarelvade vastase konventsiooniga, millega Süüria liitus 2013. aastal oma liitlase Venemaa survel.


description: NATO endine peasekretär Anders Fogh Rasmussen ütles täna Riias, et NATO oleks Venemaa agressiooni jätkumise korral sunnitud rajama Ida-Euroopas alalised sõjaväebaasid.

title: Vene agressiooni jätkumine tooks Baltimaadesse NATO baasid -

maintext:
Rasmussen ütles Riia julgeolekukonverentsil, et NATO otsused suurendada alliansi kohalolekut Balti piirkonnas on väga tähtsad ja õiged, ja ei välistanud võimalust, et kui Venemaa jätkab Balti riikide provotseerimist, võib NATO sõjalist kohalolekut piirkonnas veelgi suurendada.
«Ma ei välista, et alalised baasid võivad mõnes riigis vajalikuks osutuda, et allianss oleks võimeline rünnaku korral NATO liikmesriigi vastu kiiresti reageerima,» sõnas aastatel 2009-2014 NATO peasekretärina tegutsenud Rasmussen.
Samas väljendas ta hämmastust mõnede Euroopa Liidu riikide seisukohtade üle Baltimaade toetamisel. Taani ekspeaminister ei mõista enda sõnul, miks Saksamaa, Prantsusmaa ja Itaalia leiavad, et selline toetus ei ole vajalik.
NATO endine peasekretär meenutas, et kogu NATO olemasolu mõte on reageerida ohu korral mõnele alliansi liikmesriigile. Kui sellist reaktsiooni ei tule, tähendab see NATO lõppu ja kokkuvarisemist, ütles ta.
Rasmusseni sõnul etendavad Ühendriigid NATO kollektiivkatses tohutut rolli. Ta avaldas lootust, et Ühendriigid võtavad presidendivalimiste järel suurema rolli autokraatlike riikide võimu vähendamises maailmas.
Rasmussen meenutas liikmesriikidele, et nad peavad jätkama oma kaitsevõimesse investeerimist, ja tervitas Läti otsust suurendada kaitse-eelarve kahe protsendini sisemajanduse koguproduktist (SKP).
Riia konverentsil osaleb üle 600 välisriikide julgeoleku- ja välispoliitikaeksperdi, diplomaadi, poliitiku, akadeemiku, äritegelase ja meediaesindaja.
Tänavuse konverentsi peateemad on Euroopa Liidu roll maailmamajanduses, Brexiti mõju EL-i tulevikule, NATO ja selle võime kohaneda 21. sajandi väljakutsetega, Lääne suhted Venemaaga ning idapartnerlusriikide ees seisvad väljakutsed.


description: Soome politsei on hakanud samuti saama teateid «tapjaklounide» hirmutegudest ja seda Helsingist kuni Rovaniemini välja, vahendab Yle.

title: "Tapjaklounide" hullus jõudis Soome

maintext:
USA-st alguse saanud nähtus on nüüdseks levinud ka Euroopasse ning jõudnud meie põhjanaabrite juurde. Politsei andmetel nähti eile Tuusula kooli juurdes sea- ja klounikostüümidesse riietatud inimesi, kes olid seal laste hirmutamiseks. Koolilaste sõnul oli ühel neist käes mootorsaag.
Lisaks ütles politsei, et teisipäeva õhtul kella 9 ajal ajasid kaks pesapalli kurikatega varustatud ja valgesse riietatud täiskasvanut, kes kandsid seamaske Lahela linnas ühte last taga ja hirmutasid kohalikke noorukeid.
«Tapjakloune» on märgatud ka Järvenpääl, kus politsei on algatanud ses osas kriminaalmenetluse. Analoogseid teateid on tulnud ka Tamperest, Kuopiost, Pietarsaarist, Porist ja Rovaniemist.
Helsingi politseile veel keegi ametlikku kaebust esitanud ei ole, kuid mitmed linnaelanikud on öelnud, et nad on linna peal juba klounidega kokku põrganud.
Politsei sõnul tuleb hirmutamise ja ähvardamise korral teatada sellest koheselt politseisse.
Klouniks riietumine pole küll seadusega keelatud, aga Soome seaduste kohaselt on avalikus ruumis kellegi hirmutamine keelatud.


description: Ameerika Ühendriikide vabariikliku erakonna presidendikandidaat Donald Trump võttis kriitika alla uue sihtmärgi – tema konkurendi Hillary Clintoni heaks kampaaniat tegeva esileedi Michelle Obama.

title: Trump ründas esileedit Michelle Obamat

maintext:
Suure osa presidendikampaaniast on Trump üritanud hammaste teritamist Michelle`i kallal vältida – küsitlused näitavad, et ta on rahva seas populaarsem nii oma abikaasast kui kahest presidendikandidaadist. Eilsel kogunemisel Põhja-Carolinas kaebas aga Trump, et midagi muud esileedi ei teegi, kui peab Clintoni jaoks kampaaniat. Seejärel heitis ta ette, et Michelle Obama oli aastal 2008 Clintonit rünnanud.
Trump väitis, nagu oleks Michelle Obama ütelnud: kui sa ei saa hakkama oma majapidamisega, siis ei tohiks kandideerida ka Valgesse Majja. Need sõnad olevat nimelt adresseeritud Clintoni suunas. Obamad võtsid kunagise lause omaks, kuid kinnitasid, et need polnud mõeldud Hillary jaoks.
Trump lubas ka, et kuni valimispäevani on ta graafik tihedalt üritusi täis – et pärast poleks mingit kahetsust. «Kas ma võidan, kaotan või teen viigi – ma olen endaga rahul,» rääkis ta. Lisades samas, et kui kõik ta toetajad tulevad 8. novembril hääletama, siis ta võidab.


description: Saksa kantsler Angela Merkel teatas esmaspäeval 27 miljoni euro suurusest abipaketist Nigeri jaoks, et aidata sellel riigil ohjeldada rändetulva ja võidelda terrorismiga.

title: Saksamaa toetab Nigerit rändetulva ohjeldamiseks 27 miljoni euroga

maintext:
Merkel ütles Niameys, et Nigeri relvajõud saavad 10 miljoni euro ulatuses varustust.
Saksamaa ehitab Malis pühasõdalaste vastu võitleva ÜRO missiooni MINUSMA toetuseks Nigerisse ka sõjaväebaasi.
17 miljonit eurot eraldatakse aga Nigeri põhjaosas asuva ülivaese Agadezi piirkonna toetamiseks, et vähendada sealt lahkuvate ja Euroopasse jõuda lootvate inimeste hulka.
Merkel rõhutas, et migrantidevoolu peatamise jõupingutused ei anna tulemust, kui Aafrikas ei toetata arengut.
Niger on tähtis transiidipunkt Sahara-taguse Aafrika inimestele teel üle Vahemere Euroopasse.
Saksa kantsleri sõnul soovib ta, et Euroopa Liit ja Aafrika põhjaosa riigid sõlmiksid samalaadse lepingu, kui Brüssel sõlmis Türgiga migrantidevoolu ohjeldamiseks.
Merkel külastas enne Nigerit Malit ning suundub edasi Etioopiasse.


description: Ühinenud Rahvaste Organisatsioon on saanud teateid kümnetest ISISe korraldatud hukkamistest, muu hulgas 50 endise politseiniku tapmisest Mosuli ümbruses, ütles ÜRO inimõiguskomisjoni esindaja Rupert Colville täna.

title: ISIS korraldas Mosuli ümbruses hukkamistelaine

maintext:
Andmed on Colville´i sõnul esialgsed ning saadud arvukatest tsiviil- ja valitsusallikatest, mida ei ole võimalik julgeolekukaalutlustel avalikustada.
Hukkamised leidsid väidetavalt aset eelmisest kolmapäevast pühapäevani. Mosulist 45 kilomeetri kaugusel Safina külas hukkas ISIS info kohaselt 15 tsiviilisikut, kelle surnukehad visati jõkke. 19. oktoobril sidusid pühasõdalased samas külas kuus tsiviilisikut käsipidi auto külge ja lohistasid mööda küla, kuna nad olid ISISe vastu võitleva hõimujuhi sugulased.
Iraagi väed leidsid 20. oktoobril Tuloul Naseri külas 70 kuulihaavadega surnukeha. Colville´i sõnul pole esialgu selge, kes on vastutav nende tapmiste eest. Laupäeval tapsid ISISe võitlejad Rufeila külas väidetavalt kolm naist ja kolm tüdrukut. 50 pantvangis hoitud politseinikku hukati pühapäeval Mosuli lähistel.
«Kardan väga, et need teated ISISe barbaarsustest ei jää viimasteks,» lisas Colville.


description: Täna alates kella 15 saab Postimehe vahendusel jälgida selleaastase Riia julgeolekukonverentsi ülekannet.

title: Postimees kannab üle mainekat julgeolekuarutelu Riias

maintext:
Maineka konverentsi avasõnad ütlevad Läti president Raimonds Vējonis ja kaitseminister Raimonds Bergmanis.
Tänasest homme õhtuni vältava ürituse esinejate nimekirjas on näiteks NATO eelmine peasekretär Anders Fogh Rasmussen, eurovolinik Valdis Dombrovskis, Economisti ajakirjanik Edward Lucas ja Rootsi endine peaminister Carl Bildt. Eestist esinevad sellel üritusel kaitseminister Hannes Hanso ja eelmine president Toomas Hendrik Ilves.
Riia konverents on kevadeti Tallinnas peetava Lennart Meri konverentsi pool aastat vanem vend. Esimest korda peeti Läti pealinna julgeolekukonverentsi 2006. aasta sügisel. Sellest ajast on see traditsioon olnud iga-aastane, nagu ka viimastel aastatel see, et Eesti avalikkusele vahendab üritust Postimees.
Ürituse kavaga saab tutvuda SIIN. Lisaks ingliskeelsele otseülekandele kajastavad Postimehe ajakirjanikud Riias toimuvat nii täna kui homme ka uudistena.


description: Venemaa ja Türgi on leppinud kokku tihendada oma sõjalisi ja julgeolekualaseid kontakte ning on valmis uuteks projektideks sõjalis-tehnilise koostöö valdkonnas, ütles täna Vene president Vladimir Putin.

title: Putin Istanbulis: Venemaa ja Türgi intensiivistavad oma sõjalisi kontakte


description: Austria välisminister Sebastian Kurz ütles, et Euroopa Liit peaks loobuma oma ebarealistlikust põgenikejaotamise programmist, vahendab The Local.

title: EL peaks loobuma põgenikejaotamise programmist -

maintext:
Rääkides Saksa väljaandega Welt am Sonntag, sõnas Sebastian Kurz, et Euroopa Liit peaks loobuma oma plaanist jagada liikmesriikide vahel 160 000 põgenikku, kellest ainult murdosa on seni ümber paigutatud.
Ungari ei ole leppinud ühegi 1300 määratud põgeniku vastuvõtmisega ning on selle asemel ühinenud Slovakkiaga, et anda kava vastu sisse seaduslik hagi.
«Eesmärk on täiesti ebarealistlik,» ütles Kurz, hoiatades, et liikmesriikide erimeelsused põgenikeplaani täitmise kohta võivad ohustada terve ELi ühtsust. Tema sõnul on teine probleem selles, et paljud põgenikud keelduvad teatud ELi riikidesse, nagu Rumeeniasse, Ungarisse või Poolasse, minemast ning kõik tahavad jõuda Austriasse, Saksamaale või Rootsi.
Teises intervjuus Saksa telekanalile ARD kritiseeris Kurz pühapäeval tugevalt Saksa kantsler Angela Merkeli avatud uste asüülipoliitikat: «Saksamaa sunnib teisi riike järgima poliitikat, mida nad ei soovi.»
See peegeldub selgelt Ungaris korraldatud põgenikeplaani vastase referendumi tulemustes, kus 98 protsenti hääletanutest olid põgenikekvoodi vastu, kuid referendum osutus õigustühiseks, kuna hääletamas käis vaid 43 protsenti kodanikest.
Kurz hoiatas Euroopa Liitu Ungari valitsuse seisukohti kritiseerimast. «See on ohtlik, kui mõned Euroopa Liidu liikmed jätavad mulje, nagu neil oleks moraalne õigus teiste liikmesriikide üle,» ütles Kurz Welt am Sonntagile.
Kurzi sõnul tuleks selle asemel, et vastu võtta illegaalselt Euroopasse tulnud põgenikke, aidata ja ümber suunata otse kriisipiirkondades asuvaid abivajajaid, mis hoiaks ära inimsmugeldamise probleemi.


description: USA päevaleht Washington Post avaldas täna toetust demokraatide presidendikandidaadile Hillary Clintonile, põhjendades otsust nii eksvälisministri pädevuse kui ka vabariiklasest Donald Trumpi katastroofilise presidentuuri väljavaatega.

title: Washington Post toetab järgmise USA presidendina Clintonit

maintext:
«Hillary Clintonil on potentsiaal saada suurepäraseks Ühendriikide presidendiks ning me avaldame talle kõhkluseta toetust,» kirjutas mõjukas USA päevaleht, lisades, et ei kiida Clintoni kandidatuuri heaks vaid asjaolu tõttu, et tema peamine vastane on kohutav.
Clinton seevastu on visa, vastupidav, sihikindel ja nutikas, kirjutas leht, tunnistades samas endise esileedi poliitilisi ja isiklikku laadi üleastumisi, nimetades neid läbikukkumisteks, mille tema tugevused üles kaaluvad.
«Me tunnistame, et paljude ameeriklaste jaoks on Clinton ebameeldiv ja ebausaldusväärne. Negatiivsed tunded peegeldavad osaliselt riigi tasandi poliitika praegust kibestumust täis seisu, osaliselt aastakümnete pikkusi ebaausaid rünnakuid tema vastu, ning osalt tema tegelikke puudusi, üleastumisi ja nõrkusi,» kirjutas leht.
«Tal on kogemusi täitevvõimu alal. Ta ei lase oma tunnetel parasjagu käsil oleva ülesande lahendamisel takistuseks saada. Tal on head võimalused midagi ära teha,» kirjutas Washington Post.
USA presidendivalimised peetakse 8. novembril. Järgmine president astub ametisse 20. jaanuaril.


description: Hispaania politsei konfiskeeris möödunud kuul Vahemerel politseioperatsiooni käigus rekordilise koguse hašist, mille abil oleks Põhja-Aafrikas ja Lähis-Idas rahastatud relvakaubandust.

title: Pildid: Hispaania politsei konfiskeeris rekordilise koguse hašist

maintext:
Hispaanlaste teatel takistasid nad 23. septembril jõudmast Liibüasse Panama lipu all seilanud laeva, mille lastiks oli 20 tonni hašist, mis on Vahemerel seni suurim konfiskeeritud hašisekogus, edastab Yle.
Hispaania ranniku lähedal seilanud kaubalaeva meeskond koosnes peamiselt Ukraina kodakondsusega meremeestest.
Septembrikuine politseioperatsioon oli osa juba 2013. aastal käivitunud narkovastase võitluse programmist, milles lisaks Hispaaniale osalevad veel Maroko, Prantsusmaa, Itaalia, Kreeka ja USA.
Kolm aastat kestnud politseioperatsioonide käigus on konfiskeeritud umbes 100 tonni hašist ja arreteeritud on üle 100 narkokaubitseja, kellest suur osa on süürlased, marokolased ja hispaanlased.
Narkolaevad on lahkunud mõnest Türgi sadamast, et siis Vahemerel võtta lastina peale Marokost pärit hašis.
Hispaania ja teiste riikide politsei andmetel kaubitsetakse Vahemere piirkonnas ka amfetamiiniga, sest Egiptuse merevägi konfiskeeris hiljuti 1,2 miljonit amfetamiinitabletti. Captagon tabletid on populaarsed Lähis-Ida konfliktipiirkondades ja neid kasutavad ka Süüria kodusõja sõdivad pooled.
Hašist ehk kanepivaiku saadakse india kanepi emastaimede õisikutest, mõjuaineks on kannabinoidid. Hašist tarbitakse süües või suitsetades.


description: Leedu kaitseministeerium keeldus kommenteerimast Eesti Rahvusringhäälingu väidet, et Kaliningradi oblastisse toimetatakse rakette Iskander, kuid nentis, et Vene manöövrid teevad muret juba mõnda aega.

title: Leedu ei kommenteeri ERRi teadet Iskanderide viimisest Kaliningradi

maintext:
«Ootamatud sõjaväekontrollid, relvastuse koondamine Kaliningradi ja Venemaa korduvad ähvardused viia Kaliningradi oblastisse Iskanderid teevad meid rahutuks ja murelikuks. See ei soodusta usalduse ja julgeolekutunde tekkimist,» ütles BNSile kaitseministri pressiatašee Vaidotas Lincus.
«Meie luure vahetab pidevalt teavet teiste NATO riikide luuretega ja seirab tähelepanelikult olukorda meie ja kogu liidu piiril. Luureteavet me ei kommenteeri,» lisas atašee.
Eesti Rahvusringhääling edastas reedel, et Venemaa Balti laevastik viib logistikaõppuse varjus Ust-Luga sadamast Kaliningradi operatiivtaktikalisi rakette Iskander.
Väidetavalt kasutakse nende vedamiseks raudteepraami Ambal, mis peaks tänase päeva jooksul Kaliningradi jõudma. Teabe allikat portaal ei maini.
Märtsis avaldatud Leedu sõjaväeluure aruanne märkis, et avalikkuses sageli arutatav Iskanderide paigutamine Kaliningradi oblastisse ohustab Leedut, sest selle eesmärgiks on NATO liitlaste tegevuse pärssimine piirkonnas, Leedu vastu ei ole aga mõtet seda kompleksi kasutada, sest teoreetiliselt peaks selleks piisama ka olemasolevast võimsusest.


description: Ankara toetusega Süüria ülestõusnud alustasid pealetungi ISISe kontrolli all olevale Dabiqi linnale riigi põhjaosas, teatas Türgi president Recep Tayyip Erdoğan täna.

title: Erdoğan: algas Türgi toetusega mässuliste rünnak Dabiqile Süürias

maintext:
«Jarabuluse ja al-Rai järel tungime me taas edasi. Kuhu? Dabiqi,» ütles Erdoğan telepöördumises.
Vabaühenduse Süüria Inimõiguste Vaatluskeskus teatel eelnes pealetungile äge suurtükituli. Ülestõusnute komandör kolonel Abdul-Razzaq Freiji ütles, et operatsioonis Eufrati kilp osalejad pommitavad Dabiqi ja lähedal asuvat Sorani linna ettevalmistusena täiemahuliseks pealetungiks.
Türgi alustas 24. augustil koos Ankara-meelsete ülestõusnute sõjalist operatsiooni äärmusrühmituse ISISe ja kurdi rahvakaitseüksuste (YPG) vastu Süüria põhjaosas.
Sestsaadik on ISISelt vallutatud Jarabuluse ja al-Rai linnad ning teisi asulaid.
Dabiq on džihaadiäärmuslaste jaoks sümboolse tähendusega, sest islami sunniitlikus voolus leviva ettekuulutuse alusel toimub seal kristlaste ja moslemite võitlejate vahel viimsepäevalahing.


description: Postimehe ajakirjanik Jaanus Piirsalu sõidab alates 3. oktoobrist kaks nädalat ringi Kesk-Aasia vabariikides Tadžikistanis, Kõrgõzstanis ja Kasahstanis, et kirjutada koostöös MTÜ Mondoga reportaaže sealse regiooni veeprobleemidest.

title: Jaanus Piirsalu Kesk-Aasia blogi: kuidas 21. sajandil õpetatakse maainimesi ahje ehitama

maintext:
10.10
Olen võlgu lubatud jutustuse meie käigust Baljuvonis. Meie peamine eesmärk Tadžikistanis on uurida, kuidas tegelikult edeneb maailma kõrgeima tammiga (330 meetrit, kui peaks valmis saama) hüdroelektrijaama ehitamine Rogunis. Valmis saab see aga ja lahendab tadžikkide elektriprobleemid Allah teab millal.
Inimestel oleks aga vaja saada elektrit üsna kohe, sest raske on 21. sajandil ette kujutada elu nii, et suur osa aastast (sügisest kuni kevadeni) saad sa elektrit 4-8 tundi päevas. Tadžikistanis see nii aga on, välja arvatud pealinnas Dušanbes.
Baljuvonis käisime vaatamas, kuidas edeneb mini-HEJ jaamade ehitamise projekt. Sellega tegeleb seal Tadžiki valitsusväline organisatsioon nimega Bargi Sabs (tõlkes «Roheline leht»), keda aitab selles töös sakslaste Welt Hunger Hilfe.
Meil oli vaja sõita kišlakki nimega Shaidon, mis asus Baljuvonist 36 km kaugusel. Meie mõistes rajoonikeskusesse Baljuvoni viis lähimast suuremast linnast Dangara (kohaliku valitseja Emomali Rahmoni sünnikoht) kehv, Nõukogude ajal ehitatud, enamasti asfalteeritud tee. Vähemalt oli see aga sõidetav. Baljuvonist edasi lõppes aga tee ära.
Shaidoni sõit käis mööda suvel ära kuivanud jõe põhja. 36 km sõitsime täpselt kolm tundi. Rentisime selleks UAZiku, mis ongi ilmselt kõige õigem sõiduriist sellisel teel. (Teine levinud «takso» on seal Gaz-66 veok.) Ma ei hakka pikemalt kirjeldama, miks me sõitsime tervelt kolm tundi Tallinnast Koseni, vaadake parem Raigo Pajula videot sellest sõidust.
Jaanus Piirsalu blogi: jõgi Allikas: Postimees
Shaidon ise oli selline maailma-otsa kišlakk, nagu ma seda ette kujutasin. Siin poseerib kišlaki peaväljakul kohalik austatud mees:
Foto: Raigo Pajula
Kohapeal näidati meile kahte minielektrijaama. Üks neist oli 5 KW ja oli selleks, et kohalik puusepp saaks aastaringselt oma elektrilisi tööriistu kasutada ning teine oli 1 KW ja mõeldud selleks, et kohalik õmbleja saaks aastaringselt oma elektrilist õmblusmasinat kasutada. Mõlemad andsid 220 V. Ma kirjutan sellest projektist seoses Roguni-looga Postimehes peagi pikemalt. Kuid põhimõtteliselt kulutati mitu tuhat eurot selleks, et 2 perele sissetulek kindlustada. Abi seegi.
Tadžiki võimud on ise ka püüdnud sealkandis ehitada vähe suuremaid, ikka terveid kišlakke varustavaid hüdroelektrijaamu, aga ühel juhul projekteeriti veekogumise süsteem valesti ja teisel puhul unustati elektriliinid ehitada. Mõlemad seega seisavad.
Kõige rohkem hämmastust tekitas meis hoopis see, et Bargi Sabs teeb oma teise suunana kohalikele efektiivsemaid puuküttega ahjusid. See on päris mõtlemapanev, et kohalikud ei oska peale mitmesajandilist kogemust ehitada normaalseid ahje ning seda tuleb neile 21. sajandil õpetada!
Need on sellised saviahjud, millel kohalikud teevad süüa. Maju nad ahjudega ei küta, talvine külm aeg elatakse lihtsalt lõdisedes üle.
Söögitegemiseks mõeldud traditsiooniliste ahjudega on see probleem, et need lihtsalt raiskavad kuumust ning toidu jaoks kulub tohutult puid. Lisaks ajavad need tohutult suitsu sisse. Väga ebaefektiivsed ühesõnaga. Puudega on sealkandis aga juba suur probleem, sest metsik elanike juurdekasv (igas peres vähemalt alati 6-8 last, tihti rohkemgi) lihtsalt on metsad hävitanud.
Pealegi on söögitegemine ja ahjudega jamamine olnud alati naiste mure ning kohalikud mehed pole ahjuprobleemi kunagi tõsiselt võtnud.
Sellesama Shaidoni puusepa Ilhomi (kellele ehitati see mini-HEJ) juures seisis juba uus ahi ning ta rääkis, et kui varem kulus tema kaheksa lapsega pere jaoks ühe laari plovi tegemiseks viis kilo puid, siis efektiivsema ahjuga saab läbi juba viis korda vähema puuga. Ilhomi naine pidi igatahes väga rahul olema.
Foto: Raigo Pajula
Foto: Raigo Pajula
Ülemisel fotol on näha vahe vana, traditsioonilise ahju (vasakul) ja uue, efektiivsema ahju (paremal) vahel. vähemalt väliselt. Alumisel fotol näitab Ilhom meile uut ahju juba niiöelda tegevuses.
Bargi Sabs ei jaga ahje kohalikele tasuta, vaid müüb 300 somoni (umbes 32 eurot) eest. Kohalike jaoks on see tegelikult suur raha, paljude jaoks on see sealkandis enam-vähem kuusissetulek. Veendusime veelkord, et Tadžikistan on väga-väga vaene maa. Ja siis mõelge veel sellepeale, et 25 aastat tagasi elasime me nendega ühes riigis…
Selle vaesuse kirjeldamiseks on parim näide ilmselt Shaidoni haigla. Tegelikult on seda haiglaks muidugi raske nimetada.
Haigla peaarsti asetäitja Abdumutolib Rahmonov näitas meile oma valdusi: kolm palatit ja sünnitustuba. Palatites olid ainult reformpõhjaga raudvoodid, tumbad, kapp ja teekannud. Ja kõik! Ühes palatis seisis nurgas roostetanud tilgutihoidja.
Niiöelda sünnitustuba oli veel sürreaalsem. toas oli tavaline kirjutuslaud, günekoloogilise tooli moodi asi (millel siis võeti ka sünnitusi vastu) ning rauast, kohati roostetanud ja kõverate pulkadega titevoodi. Ei mingeid ravimikappe (kui ravimeid pole, siis pole muidugi ka kappi vaja) ega isegi kraani ja kraanikaussi! Aastas võetakse nii vastu 50-60 sünnitust.
Foto: Raigo Pajula
Foto: Raigo Pajula
Ülemisel fotol on palat ja alumisel «sünnitustuba» koos doktor Rahmonoviga.
Kindlasti tekib nüüd küsimus, et mis arstiabi sellises «haiglas» üldse saab anda. Rahmonov ütles, et nemad teevad ainult süste. Mingeid operatsioone seal teha muidugi ei saa. Ravimid praktiliselt puuduvad. Nägime ühel laual pakki malaariavastaseid vaktsiine. Raigo küsis üllatunult, et kas teil on siis siin malaaria? Peaarsti asetäitja vastas, et malaariat muidugi pole, aga kuna muid ravimeid pole, siis tehakse soovijatele malaaria-vastaseid süste. No et midagigi teha…
Kui on mingi vähegi raskem haigus või terviseviga, siis peab sõitma Baljuvoni, milleks tuleb rappuda kolm tundi mööda kive teel läbi jõepõhja. Ühesõnaga: vaene peab olema puruterve.
«Haigla» kolme arsti palk on 800 somonid (100 dollarit), peaarst saab 1200 somonid (150 dollarit). Arsti palk pidi niigi olema kaks korda kõrgem küla keskmisest sissetulekust.
06.10.
Miks tohib Tadžikis pidada pulmi vaid 3 tundi?
Oleme mõned päevad maal, Dušanbest 180 km kaugusel asuvas Baljuvoni väikelinnas (Hatloni oblast, pealinn Qurgan-Teppe, tuntud ka Nõuka-aegse nimega Kurgan-Tjube). Kes kaardi pealt tahab otsida, siis see jääb Dušanbest allpool asuvast Dangara linnast kirdesse.
Baljuvonis lõppevad teed ära. Õigemini viib siia 60 km kehva teed, aga Baljuvonist edasi mööda orgu saab põhimõtteliselt sõita vaid mööda jõesängi, kui see on enam-vähem kuiv. Õnneks suur osa aastast on see nii.
Näiteks meie käisime autoga 36 km kaugusel asuvas Shaidoni kišlakis. Kui seda sõitu millegagi võrrelda, siis ehk nii, et kui te kujutate ette ära kuivanud Väinamerd ning te peate mööda merepõhja Rohukülast Heltermaale sõitma. Ma kahjuks ei tea, kui kivine on Väinameri põhi, aga Suhobi jõe (tõlkes «punane vesi») säng oli küll selline, et kui iga rahnu saaks müüa kalliskivi hinnaga, siis piisaks ainult sellest 36 km lõigust, et teha kõigist Tadžiki elanikest miljonärid.
Baljuvonis endas elab paar tuhat elanikku, aga selle ümber on mägedes ja orgudes palju külasid ehk kišlakke, kus elab kokku kindlasti rohkem inimesi. Tavalises väikses kišlakis on nii kümne majapidamise ümber, aga elanikke võib ikkagi olla sada inimest. Keskmises tadžiki peres siinkandis on 6-8 last, aga räägiti ka, et 14-18 lapsega pered pole haruldased. Pluss ema-isa, vahest ka vanaemad-vanaisad ja tulebki ühes peres kümme inimest lõdvalt kokku.
Lastetegemisele ei pane siin loomulikult keegi kätt ette. Kui tüdruk või õigemini siinse arusaamise järgi juba noor naine saab 18 ehk on keskkooli ära lõpetanud, siis ta ka mehele pannakse. Selles küsimuses reeglina pikka juttu ei ole. Kui oled 21-aastane abielus naine, siis on sul tavaliselt juba kaks last.
Demograafiast saab – tegelikult on juba saamas – Tadžikistani jaoks suur probleem, mis mõjutab neid igas valdkonnas. Loomulikult ka väga meie põhiteemat vett.
Pulmadega on muide Tadžikistanis eriline lugu. Kuna see on noore inimese ja ka tema pere jaoks kõige olulisem sündmus, siis selle tähistamine on täitsa pöörane. Vaesemad pered hakkasid peo korraldamiseks isegi tuhandeid dollareid laenu võtma, mille tagasimaksmisega oldi pärast püsti hädas – eriti kui Allah õnnistas paljude poegadega. Peod läksid muudkui suuremaks, ühesõnaga läks rahvas pulmade pidamisega täiesti lolliks. Siis tegi Tadžiki valitsus sellise triki, et kehtestas pulmadele piirangu – kesta tohib pidu peale registreerimist maksimaalselt kolm tundi ning külalisi tohib olla maksimaalselt 150 inimest.
Linnades pidavat neid piiranguid rangelt jälgitama, vastavad ametnikud seisavad peaaegu vaat et kell peos ja teevad vajadusel trahve. Muidugi ka restoranid ise jälgivad ajapiirangut hoolega, sest kui kolm tundi on läbi, saab ühe pulmaseltskonna välja visata ja uue sisse lasta. Linnarestoranidele on seadus väga kasulik.
Sealsamas Baljuvonis sain aru, et maal nii rangelt piirangut ei jälgita. sest nagu üks kohalik ütles: «Kuidas ma ütlen sugulastele, et ära sina tule mu pulma!»
Sama mees rääkis, et tema pulmas oli mõned aastad tagasi 1000 külalist! Esiteks olevat tal sugulasi väga palju, teiseks oli ta kooliajal käinud neljas erinevas koolis ning ta kutsus kõik oma arvukad klassivennad koos peredega samuti peole. Piirangust pääsemise trikk on selles, et pulma mitteametliku osana korraldatakse kontsert, kuhu saab tulla igaüks.
Baljuvonis räägiti – ja ilmselt on sama reegel ka mujal Tadžikistanis maapiirkondades – et pulma korraldamine käib nii, et peigmees annab pruudile (ja tema perele) 2500 dollarit, mille eest peab too siis tegema kõik pulma ettevalmistused: ostma endale riided, ehted, korraldama söömingu jne. Peigmees pulmade korraldamisega praktiliselt kokku ei puutu.
Kuulsin ka sellist lugu, kuidas vaesemad pered laenavad pulmadeks kohalikust poest joogipoolist (limonaadist kuni alkoholini), mis pannakse peo ajal laudadele laiali. Kõik mis järgi jääb, viiakse poodi tagasi ning siis makstakse reaalselt ära joodud pudelite eest.
Väga vaene kant. Keskmised sissetulekud kohapeal on väga madalad. Kui Venemaal olid head ajad, siis käisid enamus mehi siit Venemaal tööl ja siis olid ka siin head ajad. Praegu on palkadega sellised lood, et koolis ja haiglas – kohalikes suuremates asutustes – on palgad 600-800 somoni (70-90 eurot) ja see määrab taseme ka muudele palkadele. Siin on tuhat somoni (115 eurot) juba väga korralik tasu.
Baljuvonis on internetiga suuri probleeme. Nii et homme jätkan samast kohast ja loodetavasti pikemalt.
Puude korjamine vähestest alles jäänud metsadest (üks näide demograafilise olukorra mõjust) on poiste igapäevane ülesanne, truu eesel kõigil abiks. Foto: Jaanus Piirsalu
04.10.
Kuidas sõita veendunult teadmata suunas ja Uber Dušanbe moodi
Tänase päeva kangelased on Dušanbe taksojuhid. Ei saa jätta neist rääkimata. Võõras linnas puutud tahes tahtmata taksojuhtidega alati palju kokku. Muidugi ei tohi teha seda viga, et hakkad taksojuhtide põhjal hindama ülejäänud tadžikke.
Taksosõit on Dušanbes kaunikesti odav. Kui oskad veenvalt kaubelda, siis saad praktiliselt igale poole, ka linna serva 10-15 somoniga, mis teeb 1,2-2 eurot.
Aga hinna üle kauplemine on kõige kergem asi. Keerulisemaks läheb siis, kui oled selgeks teinud kuhu tahad, hinnas kokku leppinud ja sisse istunud.
Taksojuht kimab minema mingis suunas, aga hiljemalt viie minuti pärast hakkab küsima, et mis koht see täpsemalt oligi, kuhu sa tahad sõita ning kas sa tead, kus see asub. Ega siis ükski lugupidav taksojuht (õigemini suvaline mees autoroolis) ei tunnista sulle, et tal tegelikult pole aimugi, kuhu on vaja sõita.
Ja siis hakkab pihta – iga suvalise auto juures peetakse kinni, aken keritakse alla (loomulikult juhi kõrvalistujapoolne) ning siis hakkab kisa saatel üle sinu pea ilge arutamine teiste autojuhtidega, et mis koht see selline on. Vahepeal vaatavad kõik sinu poole küsivalt ja sa pead püüdlikult uuesti seletama, kuhu sa tahad sõita. siis algab jälle karjudes seletamine ja kätega vehkimine: osad näitavad ühele poole, samal ajal kui teised vehivad veendunult vastassuunas.
Niimoodi peatutakse mitu korda. Samal ajal seletab «taksojuht» üle muusika karjudes, et mida tema kõik mõtles, kui ma rääkisin, kuhu ma tahan sõita. Et kuidas tal vanaema kunagi elas kuskil seal, aga seda kohta enam pole, eriti pärast seda kui tema sõber Vafo abiellus ning tal sündis poeg, kes on nüüd juba 18-aastane ning plaanib abielluda ning on üldse vohh! selline kutt.
See ei puuduta muidugi kuidagi enam minu sihtkohta, aga see pole enam tähtis.
Nüüd me oleme juba ära õppinud, et kui «taksojuht» on 5 minutit sihitult tiirutanud ja vähemalt kahel korral sama lollide kolleegide käest teed küsinud, siis me lihtsalt astume «taksost» välja ja hakkame uut otsima. Vahel olemegi leidnud asjalikuma juhi.
Oleme õppinud juba vältima nooremapoolseid «taksojuhte», sest need ei saa reeglina vene keelest eriti aru. Koolis pole õppinud ega Venemaal tööl käinud. Kurb tõsiasi, mida juba 2008 aastal Kesk-Aasias reisides märkasin: nooremad ei oska mitte mingeid keeli.
Lisaks avastasime, et juhtidel on raskusi arusaamisega paaris- ja paaritutest numbritest. Täna juhtus kaks korda, et andsime juhile konkreetse aadressi, sõidame. Meile vajalik maja on paarisnumbriline ja asub vasakut kätt, aga juht uurib püüdlikult paremal pool asuvaid paarituid numbreid.
Seletame, et kuule mees, meie maja on paarisnumber ja sellepärast ei saa asuda paremal. Noogutab, nagu nad kõik siin, ja jätkab otsimist ikka seal. Lööme käega, sõidame edasi ja natukese aja pärast hakkabki taksojuht hädaldama, et kuulge, pole siin sellise numbriga maja!! No ei ole ju! Täielik lollide kooli tunne.
Oleme siiski igale poole peale selliseid seiklusi kohale jõudnud, vahest küll isegi pooletunnise hilinemisega, aga õnneks ei tee ka kohalikud ametnikud ajast siin suuremat numbrit.
Dušanbes on nähtus, mille me Raigoga ristisime Dušanbe Uberiks. Linna levinuim ühistransport on vanad head maršrutkad. aga lisaks neile sõidavad ka suvalised tüübid sõiduautodega sama liini, panevad esiklaasile marsruuttakso numbri ning korjavad inimesi peale veidi kõrgema hinna eest. Näiteks paned autole klaasi alla number 2 ja sõidad number 2 maršrutkaga sama liini. Kui tavaline «kutsikas» maksab 1 somoni (12 eurosenti), siis sellised kohaliku Uberi-mehed võtavad 3 somoni (36 eurosenti).
Tallinnas näeks see välja nii, et ma hakkaks oma autoga sõitma mööda 4. trollibussi liini Mustamäelt kesklinna ja tagasi. Paneks oma autole esiklaasi alla suurelt nr 4 ning korjaks peatusest auto täis, igaüks maksaks mulle 2 eurot ning nad saavad igal poole maha minna, kus tahavad, aga rangelt mööda trolliliini pidi. Ja muudkui uhaks edasi-tagasi.
Me võtsime paar korda sellise «liinitakso». Ja siis juhtus ka sedagi, et kui meil oli vaja sõita tegelikult mujale kui «liin» ette nägi ja et me olime ikkagi maksujõulised kliendid, siis andis taksojuht teistele sõitjatele raha tagasi ja nad, vaesekesed, visati lihtsalt «taksost» välja.
Veidi ka kohalikust kodanikuühiskonnast.
Rääkisime ühe sel teemal targa inimesega. Tema väide oli konkreetne – Tadžikistanis käib nagu paljudes endistes NSV Liidu autoritaarsetes riikides teadlik kodanikuühiskonna väljasuretamine.
Tadžikistanis pidi olema suurusjärgus 2000 meie mõistes MTÜd, aga enamus neist liigub sulgemise suunas. Pole mõtet tegutseda, sest pole raha, tegevus on raskendatud ning võimude suhtumine väga negatiivne, eriti regioonides. Kõigiti pidi olema tunda, et võimud kahtlustavad just kodanikuorganisatsioone müütilise «värvilise revolutsiooni» ettevalmistamises.
Peamised tegutsevad MTÜd pidid olema hariduse ja tervishoiu valdkonnas, kuna need tegutsevad poliitikast võimalikult kaugel. Aga õiguskaitse, sooküsimused, meediavabadus – need on alad, kus tegutsev MTÜ võib olla kindel, et enam kaua olla neid ei lasta.
Eesti välisministeerium muide toetab ka rahaliselt MTÜde tegevust Tadžikistanis. Minu üleskutsele vastas Margit Säre Peipsi Koostöö Keskusest, kes saatis infot projektide kohta Pamiirides, mida välisministeerium läbi nende rahastab.
Praegu lõpetavad peipsilased projekti «Kogukonnapõhine naisettevõtlus Tadžikistanis – Lääne-Pamiiri rahvuslike käsitöötoodete arendamine». Enne seda oli aastatel 2014-2015 projekt «Lääne-Pamiiri loodustoodete ja ökoturismi sektori areng – kogukonnapõhise naiste väikeettevõtluse toetamine Tadžikistanis».
Eelmise aasta novembris osalesid Pamiiri käsitöötootjad näiteks Mardilaadal Tallinnas, toimus Pamiiri käsitöö töötuba ja Tadžiki õhtu Tartus. Lisaks on praeguse projekti raames toimunud turundustegevusi. Peipsi Koostöö Keskus on Pamiiri naiskooperatiivile ostnud villa kraasimis, ketramis- ja ka tikkimismasina.
(Keda huvitab, siis siit saab rohkem infot: http://www.ctc.ee/kaimasolevad-projektid/naiste-vaikeettevotluse-toetamine-tadikistanis).
03.10.
Vaene riik, kallis internet
Astun Dušanbe lennujaamast välja ja tahan suitsu ette panna. «Ära seda küll tee, miilits teeb sulle trahvi siin,» hoiatab hoolitsevalt mulle külge kleepunud kohalik taksojuht.
«Õues ei tohi suitsu teha?» imestan. «Lennujaamas ei tohi meil!» kinnitab ta. «Näe, mine sinna nurga taha.» Imelik on seda vaadata, aga tõepoolest isegi ükski taksojuht ei tee lennujaama ees suitsu.
Sada meetrit eemal leian nurga tagant klassist putka, kus tohib suitseda. Pime, vihma sajab, mitte ühte inimest pole näha. Kirun isegi Euroopast karmimat suhtumist, aga kuulekalt lähen sisse. Esimene mulje Tadžikistanist on siis selline – tervist hindav maa.
Kuigi Tadžikistan oli meie pikaaegne saatusekaaslane Nõukogude Liidus, siis ma kahtlustan, et ega väga paljud Eestis selle maailma ühe mägisema maa (Pamiirid - maailma katus!) edasise käekäiguga viimase 25 aasta jooksul kursis pole.
Niisiis, Tadžikistan on tänaseks kõige vaesem riik endise Nõukogude Liidu 15 vabariigist. Maailmapanga andmetel oli nende GDP per capita eelmisel aastal 925 dollarit ehk 824 eurot (aga ega Kõrgõzstan neid väga palju ei edesta oma 1100 dollariga).
Ma arvan, et võib öelda küll – iseseisvus tabas seda 7,5 miljoni elanikuga riiki 1991 aasta sügisel nagu välk selgest taevast. Tadžikistani majandus ega sotsiaalne süsteem ei olnud kuidagi mõeldud iseseisvalt hakkama saamiseks.
Kõlab karmilt, aga Nõukogude aeg oli Tadžikistani inimeste elatustaseme jaoks suhteliselt hea ja läheb veel hulk maad, kuni selleni tagasi jõutakse. Kõige hullem oli ilmselt totaalne ajude äravool peale sunnitud iseseisvust. Kui venelased riigist 1990ndate algul massiliselt lahkusid, siis sellega kadus riigist ka väga suur osa intellektuaalsest võimekusest.
Balti riike sõimab Venemaa nagu jaksab venelaste väidetava tagakiusamise eest, aga meie venelased ei ole kunagi Eestist massiliselt ära sõitnud. Tadžikistani elanikest moodustasid 1980ndatel venelased üle kümne protsendi, tänaseks on neid siis jäänud napilt üks protsent.
Venelaste Tadžikistanist lahkumise, õigemini põgenemise, peamine põhjus oli pärast iseseisvumist puhkenud kodusõda. Tadžikistan elas üle endise NSVL Liidu vabariikidest kõige karmima kodusõja (Moldovas ja Gruusias oli see kõik suurusjärgu võrra väiksem). Ainuüksi 1993. aasta kevadel hukkus Tadžikistani kodusõjas erinevatel hinnangutel 50-100 000 inimest, aga täpset arvu ei tea keegi. Oma kodudest olid sunnitud põgenema ligi miljon inimest. Lõppes konflikt alles 1997. aastal.
Kodusõja põhjus oli vastaseis ühelt poolt nõujaaegse kommunistliku partei endiste juhtivate tegelaste ning teiselt poolt kohaliku Rahvarinde ja islamiliikumiste vahel. Umbes nagu Eestis oleks hakanud 1991. aastal kodusõda Moskvast naasnud Karl Vaino ja Edgar Savisaare pooldajate vahel.
Sõja tulemusena tuli võimule endine sovhoosijuht Emomali Rahmon (siis veel Rahmonov), kes püsib Tadžikistani presidendina siiani. Peale Usbeki diktaatori Karimovi surma on suhteliselt noor, 63-aastane Rahmon nüüd Kasahhi presidendi Nursultan Nazarbajevi (tema on 76-aastane) järel kõige kauem pukis püsinud Kesk-Aasia valitseja.
Kui 1990ndate lõpus isegi paistis, et Tadžikistanist võib peale kodusõda saada isegi mingi määral demokraatlik riik, siis täna on see selgelt autoritaarne maa, kus presidendi sõna on A ja O.
Rahmon kannab ametlikku tiitlit «Rahu ja rahvusliku ühtsuse rajaja, rahvuslik liider».
Lendasin Dušanbesse kohaliku lennufirma Somon Air lennukiga. Lennufirma pardaajakiri algas 15-leheküljelise reportaažiga, millega tegeles ja kus käis eelmisel kuul Rahmon. Läbi teksti oli seejuures kõikjal see tiitel tema nime ees pikalt välja kirjutatud. «Rahu ja rahvusliku ühtsuse rajaja, rahvuslik liider Emomali Rahmon tegi seda ja käis seal».
Selge see, et kõik vähegi tähtsamad ametid riigis jagatakse mitte inimeste oskuste järgi, vaid vastavalt läheduse astmele rahvuslikule liidrile. Rahmoni mõlemad pojad töötavad juhtivatel kohtadel presidendi administratsioonis ja tema tütar on parlamendi üks juhte. Hiljuti muudeti põhiseadust spetsiaalselt nii, et tema vanim poeg saaks järgmistel presidendivalimistel kandideerida.
Põgusa mulje põhjal tundub, et valdav enamus kohalikke on vaatamata vaesusele sellega üsna rahul. Põhiline põhjendus on, et peaasi, et poleks enam sõda. 1990ndad on inimestel hästi meeles, kui verepulmi korraldati otse Dušanbes kesklinnas. Mõnes mõttes meenutab selline suhtumine mulle hulga rohkem tuttavat Venemaad, kus on ju ka üldine suhtumine Putini valitsemisesse: olgu mis on, aga peaasi, et ei tuleks tagasi 1990ndate kaost.
Poolepäevase Dušanbes viibimise peamine üllatav mulje on see, kui kallis on sellel vaesel maal internet. Üürisime täiesti kesklinnas korteri (100-ruudune heas korras korter eliitmajas maksab 50 dollarit öö. Dušanbes pole kerge leida viisakat elamist). Tahtsime kindlasti sellist, kus oleks ka wi-fi. Leidsime, et internet maksab 10 dollarit päev!! Eestis saab sama hinnaga sisuliselt kuuks ajaks koju interneti.
Minu väga nõutu näo peale seletas kortereid üüriva firma esindaja, et «meil ongi siin internet kallis, sest meil endal ei ole internetti, see tuleb kõik Hiina kaudu».
Kui nüüd midagi positiivset leida, siis viisa saamine on võrreldes mu eelmise reisiga siia 2008 aastal ning võrreldes teiste -stanidega tehtud imelihtsaks. Seda saab teha interneti (!) teel ning see võtab aega ainult ühe päeva. Maksab viisa, tõsi küll, 50 dollarit. (Kui tahad Pamiiridesse minna, siis lausa 70 dollarit.)
Ehk on see põhjus, miks ÜRO Travel Barometer'i andmetel oli Tadžikistan kõige kiiremini kasvav turismi sihtpunkt maailmas Paraguay järel. (Kolmas on Jaapan, neljas üliväike, 1109 elanikuga Okeaania saareriik Niue ja viies Island.)
Ülemisel fotol on Tadžikistanile iseloomulik, mägine vaade Dušanbe lähedalt. Isegi Dušanbe asub üle 800 meetri kõrgusel merepinnast.
Teisel fotol on kodune, rukkililledega tass Dušanbe kohvikust.
Foto: Jaanus Piirsalu
Foto: Jaanus Piirsalu
Jaanus Piirsalu Kesk-Aasia blogi
Konfliktid vee pärast on maailmas kasvav probleem ning Kesk-Aasia vabariigid kujutavad endast tulevikumurede jaoks head näidet. Reisi ajal peab Jaanus Piirsalu koos fotograaf Raigo Pajulaga blogi, milles nad jutustavad kolme vabariigi igapäevaelust.
Kindlasti on paljudele Eestis huvitav teada, mis on saanud elust nendes riikides, sest me kuulusime 50 aastat koos Nõukogude Liitu, kuigi meil oli väga vähe ühist.
Jaanus Piirsalu ootab meilile jaanus.piirsalu@gmail.com igasugust informatsiooni Kesk-Aasias elavatest ja seal elanud eestlastest või Eestiga seotud inimestest, Eestiga ja Eesti inimestega kuidagigi seotud kohtadest Kesk-Aasias ning Eesti elanike huvitavaid mälestusi Kesk-Aasiast Nõukogude ajast või ka hilisemast.
Blogi täieneb jooksvalt.
Jaanus Piirsalu ja Raigo Pajula sõit toimub koostöös MTÜ Mondoga osana Euroopa Komisjoni poolt rahastatavast projektist Media4Development.


description: Türgi valitsus esitab parlamendile ettepaneku kaaluda surmanuhtluse ennistamist, et karistada neid, kes on juulis toimunud riigipöördekatse taga, ütles president Recep Tayyip Erdoğan laupäeval.

title: Erdoğan: valitsus teeb parlamendile ettepaneku ennistada surmanuhtlus

maintext:
«Meie valitsus viib selle ettepaneku (surmanuhtluse ennistamisest) parlamenti. Olen veendunud, et parlament kiidab selle heaks ning kui see minuni tagasi jõuab, siis ma ratifitseerin selle,» lausus Erdoğan Ankaras rongiliini avamistseremoonial.
«Peatselt, peatselt, ärge muretsege. Jumala tahtel juhtub see peatselt,» lisas president. «Me tahame surmanuhtlust!» skandeeris tseremoonial viibinud rahvahulk pärast riigipea avaldust.
Ankara süüdistab putši korraldamises endist liitlast islamivaimulik Fethullah Güleni, kes läks aastate eest omal tahtel elama Ühendriikidesse. Gülen ise eitab süüdistust. Riigipöördekatse käigus puhkenud vägivallas hukkus 240 inimest ja 32 riigipöörajat.
Türgi tühistas surmanuhtluse 2004. aastal osana oma jõupingutustest Euroopa Liitu astumise suunal. Euroopa Komisjoni juht Jean-Claude Juncker ütles juulis, et surmanuhtlusega Türgil pole ühendusse asja.
Erdoğan ütles laupäeval, et lääne avaldused pole määravalt olulised.
«Lääs ütleb seda ja toda, kuid see, mida lääs ütleb, ei loe. Loeb see, mida minu rahvas ütleb,» lisas riigipea.


description: Tai kuningas Bhumibol Adulyadej oli troonil alates 9. juunist 1946 ja ta suri eile, olles olnud kuningas 70 aastat, mis on nüüdismonarhide seas valitsemisrekord.

title: Kes on kõige kauem valitsenud nüüdismonarhid?

maintext:
Pärast Tai kuninga surma läheb kõige kauem valitsenud monarhi tiitel Briti kuningannale Elizabeth II, kellest sai kuninganna 64 aastat tagasi, edastab Yle.
Kes on viis kõige kauem troonil olnud nüüdismonarhi?
Ühendkuningriik – Briti kuninganna Elizabeth II sai krooni pärast oma isa George VI surma 6. veebruaril 1952, kuid juba viis aastat varem teatas ta brittidele raadioesinemises, et ta pühendab kogu oma elu, olgu see siis, kas pikk või lühike, rahva teenimisele. Elizabeth II on kõige kauem troonil olnud Inglismaa ja Briti monarh. 21. aprillil 1926. aastal sündinud Elizabeth II on veel 15 riigi kuninganna.
Brunei – sealne sultan Hassanal Bolkiah on maailma üks rikkamaid inimesi. Temast sai sultan 4. oktoobril 1967 pärast seda, kui ta isa Omar Ali Saifuddien III loobus troonist. 400 000 elanikuga sultaniriik asub Kagu-Aasias Borneo põhjaosas. 15. juulil 1946 sündinud sultan juhib ühte rikkamat naftariiki.
Omaan – sultan Qaboos bin Said Al Said on võimul alates 23. juulis 1970, tõugates enne seda riigipöörde abil oma isa Said bin Taimuri võimult, pidades teda liiga konservatiivseks.
Omaan asub Araabia poolsaarel strateegiliselt tähtsa Hormuzi väina juures, sellest väinast liigub läbi enamik maailma toornaftast.
75-aastase Qaboosi tervis on viimastel aastatel vilets olnud ja ta on käinud mitmel korral Saksamaal ravil.
Taani – kuninganna Margrethe II sai trooni pärast oma isa Fredrik IX surma 14. jaanuaril 1972. Tegemist on nüüdisaegse monarhiga, kes on kirjutanud raamatuid ja julgeb avalikkuses suitsetada. Kuninganna sõnul suitsetab ta alati, kui kuskil on tuhatoos.
16. aprillil 1940 sündinud Taani kuninganna on suguluses Briti kuningliku perekonnaga, ta kauge vaarema oli Briti kuninganna Victoria.
Rootsi – Carl XVI Gustaf krooniti kuningaks 15. septembril 1973. Ta sai trooni oma vanaisalt Guatf VI Adolfilt, ta isa Gustaf Adolf hukkus 1947. aastal Kastrupi lennuväljal toimunud lennuõnnetuses. 30. aprillil 1946. aastal sündinud Carl XVI Gustaf on Taani kuninganna nõbu.


description: Gruusia võimupartei Gruusia Unistus juhib esialgsete valimistulemuste laekumisel täna lähima rivaali UNM ees üle kahekümne protsendipunktiga.

title: Gruusia Unistus juhib mitmekümne protsendiga järgmise rivaali ees

maintext:
Loetud on rohkem kui 67 protsenti häältest. Keskvalimiskomisjoni sõnul on Unistus kogunud 49,76 protsenti häältest Ühinenud Rahvusliikumise (UNM) 26,69 protsendi vastu.
UNM on juba süüdistanud valitsust valimiste varguse kavatsuses ning organiseeris valimiskomisjoni hoone ees meeleavalduse.
«Hääled varastati. Me kavatseme oma hääli kaitsta,» sõnas UNM-i kampaaniajuht ja kandidaat Nika Melia.
Riigi keerulise valimissüsteemi tõttu selgub 150-liikmelise parlamendi lõplik koosseis alles novembri lõpus.
Mitmed opositsiooniparteid nagu Demokraatlik Gruusia, Tööpartei ja Patriootide Allianss on süüdistanud valitsust laiaulatuslikus valimispettuses.
«Meie erakond ei tunnista neid tulemusi. Valimised pole olnud vabad ja ausad,» sõnas endine spiiker ja Demokraatliku Gruusia liider Nino Burjanadze.
Hiljem kommenteerivad valimisi ka Euroopa Julgeoleku- ja Koostööorganisatsiooni (OSCE) vaatlejad.
Gruusia Tööpartei liider Šalva Natelašvili sõnul on Unistuse asutaja Bidzina Ivanišvili isiklikult vastutav pretsedenditu valimispettuse, diskrimineerimise ja oponentide vastaste repressioonide eest.
Gruusia Unistus tegi 2012. aasta oktoobri parlamendivalimistel lõpu Saakašvili erakonna UNM ligi üheksa aastat kestnud valitsemisele.


description: Venemaa president Vladimir Putin külastas eile Orenburgi oblastis asuvat looduskaitseala, kus tegeletakse väljasuremisohus Prževalski hobuse tagasi loodusesse toomisega.

title: Galerii ja video: Putin tutvustas Prževalski hobustele metsikut loodust

maintext:
Loodusesõbraks peetud Venemaa riigipea veetis seal metsikute hobustega aega ja lasi koos looduskaitseala töötajatega nad aklimatiseerumistsoonist looduslikku elukeskkonda, vahendas ERRi uudisteportaal.
Venemaa president Putin on ka varem pressifotograafide silme all metsikus looduses ringi reisinud. Kuulsamate etteastetena on läinud ajalukku näiteks palja ülakehaga ratsutamas käimine ning see, kuidas Putin osales haruldase kureliigi päästmise eksperimendis ning lendles selleks deltaplaaniga linnuparve eesotsas. Kriitikud on nimetanud neid sündmusi põhjalikult kavandatud propagandaüritusteks.


description: Tai valitsus hoiatab, et riigis hakkavad mustad riided otsa saama, sest äsjasurnud kuningat Bhumibol Adulyadejd mälestav rahvas tormab poodi leinarüüd soetama.

title: Kuningat leinavas Tais hakkavad mustad riided otsa saama

maintext:
Kaubandusminister lubas tootjatega stabiilse leinariiete varu tagamises kokku leppida ja ähvardas karmi karistusega, kui mõni kaupmees julgeb juhust kasutades hinda tõsta.
Tai ülipopulaarne- 70 aastat jumalusena riiki valitsenud -kuningas Bhumibol Adulyadej suri neljapäeval pikaajalise haiguse tagajärjel.
Võimud kuulutasid välja aastase leina ning esimese kuu jooksul on keelatud igasugused lõbustused, televisioon peab saadete tonaalsust sündsatest piirides hoidma ja ööelu on kästud ohjeldada. Leinaperioodiks antud karmid käsud tekitasid kartuse, et majandus võib kannatada, aga mustade riiete läbimüük selleks alust ei anna.
Kaubandusministeeriumi sisekaubanduse peadirektor Nuntawan Sakuntanaga manitseb tarbijaid kannatama, kuni tootjad nõudlusele järele jõuavad. «Mustade särkide pakkumine võib mõneks päevaks kasinaks jääda, aga rõivatootjad on kinnitanud, et puudust ei tule ja hinnad hoitakse tavapärased,» lubas ta.
Leinast kasu lõigata ihkavaid kaupmehi, kes mustade riiete hinda tõstavad, ähvardab kuni 140 000 bahti (3500 dollari) suurune rahatrahv ja seitsme aasta pikkune vangistus.


description: Euroopa Komisjoni asepresident Valdis Dombrovskise sõnul on veel võimalus Suurbritannia pehmeks lahkumiseks Euroopa Liidust.

title: Dombrovskis: pehme Brexit on veel laual

maintext:
Euroopa Liidu president Donald Tusk sõnas eile, et ainus alternatiiv kõvale Brexitile on Brexiti ärajäämine. Tema sõnul ei saa Suurbritannia lootma jääda Euroopa ühisturule samal ajal EL-i migrantide liikumist piirates. Tusk välistas selles küsimuses kompromissid.
London on Poola ekspeaministri sõnul valinud radikaalse suhete lõdvendamise tee EL-iga, mida nimetatakse kõvaks Brexitiks.
«Euroopa Komisjoni vaatenurgast tahame rõhutada, et Suurbritannia peab astuma järgmised sammud. Briti valitsus otsustab, mis koostöömudelit EL-iga nad ette kujutavad,» sõnas endine Läti peaminister Valdis Dombrovskis.
«Ühisturgu jäämine on võimalik ainult mitmetel tingimuste täitmisel. Kui Suurbritannia on nõus neid tingimusi austama, siis on kindlasti võimalik arutada nö pehme Brexiti üle,» sõnas ta. «President Tuski sõnavõtt viitas rohkem või vähem Briti valitsuse enda sõnumile, millega osutati pigem nö kõvale Brexitile.»
Briti peaminister Theresa May on lubanud aktiveerida EL-i Lissaboni lepingu lahkumisklausli hiljemalt märtsis.
See tähendaks Suurbritannia lahkumist ühendusest umbes 2019. aasta alguse paiku.


description: Islandi peaminister Sigurður Ingi Jóhannsson astus pühapäeval ametist tagasi pärast laupäevaseid ennetähtaegseid üldvalimisi, millel üksi partei ei suutnud saavutada parlamendienamust.

title: Islandi peaminister astus ametist tagasi


description: Saudi Araabia teatas täna üle Jeemeni piiri tulistatud ballistilisest raketist, mis tabas asustamata kõrbepiirkonda ning ohvreid ei põhjustanud.

title: Saudi Araabia teatas Jeemenist tulistatud raketist

maintext:
Saudi Araabia sõjaväe sõnul oli raketi sihtmärk Khamis Mushaiti linn. Saudi õhuväe teatel korraldati vasturünnak piirkonda, kust rakett tulistati.
Saudi Araabia juhitud koalitsioon toetab Jeemeni rahvusvaheliselt tunnustatud valitsuse võitlust huthi šiiamässuliste vastu, kes korraldavad tihti piiriüleseid rünnakuid Saudi Araabia vastu.
Mässulised kontrollivad Jeemeni pealinna Sanaad ning neil on arsenalis suur hulk rakette Scud ning selle kohandatud variante.


description: Costa Ricas sai neljapäeval bussiõnnetuses surma 11 ja viga 12 inimest, teatasid päästetöötajad.

title: Costa Ricas sai bussiõnnetuses surma 11 ja viga 12 inimest

maintext:
"Paistab, et bussil ütlesid üles pidurid ja see sõitis mäenõlvast alla," ütles ühe vigastatu poeg Esteban Gonzalez kohalikule telejaamale.
Päästeteenistuse ülem Hector Chavez kinnitas ohvrite arvu. Päästekopterid toimetasid raskelt vigastatud San Jose haiglasse.
Õnnetus juhtus pealinnast San Josest umbes 25 kilomeetrit põhja pool asuval mägiteel Cinchona asula lähedal.
Bussis reisisid peamiselt Costa Rica ülikooli endised töötajad, kes olid teel sotsiaaltööle pärismaalaste reservaati.


description: Ameerika Ühendriikide vabariiklasest presidendikandidaat Donald Trump sõnas eile, et aktsepteerib 8. novembril toimuvate presidendivalimiste tulemusi ainult juhul, kui ta võidab, vahendab Reuters.

title: Trump tunnistab valimistulemusi - kui ta võidab

maintext:
Trumpi valimistulemuste tunnistamisest keeldumine oli kolmanda ja viimase USA presidendidebati eredaim märkus. Trump väitis, et valimised on kallutatud tema vastu ning ta ei pruugi tulemustega nõustuda.
Kandidaadi väited külvasid vabariiklastes muret, kuna partei ridades levib hirm, et neil on üha raskem peale Trumpi väljaütlemisi Kongressi üle kontrolli säilitada.
Hillary Clinton nimetas kommentaari õudust tekitavaks.
Ka president Barack Obama kasutas eilsel kampaaniaüritusel Trumpi kohta karme sõnu: «See on ohtlik. Sest kui panna inimestele pähe kahtlus valimiste seaduslikkuse kohta, õõnestab see demokraatiat. See, kes nii käitub, teeb meie vaenlaste tööd.»
Trump muutis eilsel kampaaniaüritusel Ohios sõnastust, kuid ei taganenud oma väitest. «Ma tahan lubada kõigile oma valijatele ja toetajatele ning kõikidele Ameerika Ühendriikide kodanikele, et tunnistan nende suurte ja ajalooliste presidendivalimiste tulemusi juhul, kui ma võidan.»
Ta lisas, et aktsepteerib «selgeid» valimistulemusi, kuid säilitab õiguse seada kahtluse alla küsitava tulemuse.
Ajal, mil Trumpi toetus teeb küsitluste andmeil püstloodis langust on valimiseelne fookus nihkunud pigem küsimusele, kas vabariiklased suudavad säilitada oma nappi enamust Senatis või isegi oma suuremat ülekaalu Esindajatekojas.


description: Al-Qaedaga seotud terroriühmitus Al-Shabaab teatas täna kontrolli taastamisest Somaalia keskosas asuva Halgani linna üle, mille Aafrika Liidu rahujõududes AMISOM osalevad Etioopia väed olid hüljanud.

title: Somaalia linn langes terroristide kätte